Россия коронавирусга қарши учинчи вакцинасини рўйхатга олди\nРоссия коронавирусга қарши учинчи вакцинасини рўйхатдан ўтказди. Бу Чумаков номидаги Илмий марказ яратган “КовиВак” вакцинасидир.\nТОШКЕНТ, 20 фев — Sputnik. Чумаков номидаги Илмий марказ томонидан яратилган ва “КовиВак” номини олган коронавирусга қарши учинчи Россия вакцинаси рўйхатга олинди. Бу ҳақда мамлакат бош вазири Михаил Мишустин маълум қилди.\nМишустиннинг сўзларига кўра, вакцинанинг биринчи 120 минг дозаси март ўртасида муомилага чиқарилади. Вакцина яратувчилари халқаро бозорга чиқишни ҳам режалаштирилган.\nЧумаков номидаги марказ директори Айдар Ишмухаметовнинг сўзларига кўра, “КовиВак” коронавируснинг мутацияларига ҳам қарши самарали бўлади, чунки унда вируснинг геном парчаларидан эмас, балки у бутунлигича фойдаланилган.\nБунга қадар Россияда коронавирусга қарши иккита вакцина рўйхатга олинган. Бу Гамалея марказининг “Спутник V” ва “Вектор” марказининг “ЭпиВакКорона” вакцинаси. Чумаков номидаги Илмий марказ томонидан яратилган “КовиВак” вакцинаси учинчи бўлди.


Ҳар ким ўз ишини қилса...\nҲар ким ўз юмушини бажарса, олам – гулистон. Сартарошни сувоқчи қилиб қўйсангиз, деворга совун кўпигини суртади. Этикдўзни сартарош қилсангиз, одамларнинг бошига мих қоқади...\nОлимлар компьютерни инсон миясидан андоза олиб яратган. Ўйлайди, ҳисоб-китоб қилади. Муаммони ечади. Хулоса чиқаради. Фақат компьютернинг инсондан битта устунлиги бор: кераксиз ахборотларни хоҳлаган пайтда хотирасидан ўчириб ташлаши мумкин... Одам эса ёмон хотираларни миясидан ўчириб ташлолмай азият чекади.\nАқл ва мансаб\nАқл билан мансабга эришиш мумкин. Мансаб билан ақлга эришиб бўлмайди.\nТангри инсонга сабот берган. Нонини тортиб олсалар, чидайди. Молини ўғирласалар, чидайди. Урсалар, сўксалар, чидайди. Аммо оқни қора, қорани оқ десалар, фариштани “шайтон”, шайтонни “фаришта” деб “исботлаб берсалар”, бунисига чидаши қийин... Бундай пайтда сўнгги илинж – Аллоҳдан мадад сўраб, илтижо қилишдир. Тангринниг тарозуси бехато ишлайди...\nОдам қанча кўп қизиқса, шунча кўп ўқийди. Қанча кўп ўқиса, шунча кўп билади. Қанча кўп билса, яшаши шунча қийин бўлади.\nБир нарсани ҳеч тушунмайман: китоб ўқийдиганларда пул йўқ. Пули кўплар китоб ўқимайди...\nЎткир Ҳошимов ижодидан


Ўзбeкистон-Эстония сиёсий маслаҳатлашув ўтказишди\n2016-йилнинг 8-9-июнь кунлари Таллин шаҳрида Ўзбекистон-Эстония вазирликлараро сиёсий маслаҳатлашувларининг навбатдаги раунди бўлиб ўтди.\n“Дори-Дармон” АЖ дорихоналарида маълумот киосклари пайдо бўлди\n“Дори-Дармон” АЖ ва “Капиталбанк” АТБ дорихона муассасаларида маълумот киоскларини ўрнатиш бўйича лойиҳани амалга оширишмоқда.\nЎзбекистон Қозоғистонга ҳамдардлик билдирди\nЎзбекистон Актобе шаҳридаги террористик хуруж муносабати билан Қозоғистонга ҳамдардлик билдирди. Бу ҳақда Ўзбекистон ТИВ Матбуот хизмати хабар беради.\nЎзбекистон 2015-йилда 2,51 тоннадан ортиқ гиёҳванд моддаларни олиб қўйди\nЎзбекистонда 2015-йилда 2,51 тоннадан ортиқ гиёҳванд моддаларни олиб қўйди, мазкур кўрсаткич 2014-йилда 2,29 тоннани ташкил этганди.\n“EgyptAir” самолёти муваффақиятли Пекинга учиб кетди\n2016-йилнинг 8-июнь куни эрталаб Қоҳира-Пекин йўналиши бўйича парвозга чиққан Миср авиакомпаниясига қарашли А-330-220 самолёти фавқулодда ҳолатда Урганчга қўнган эди. Самолёт кечанинг ўзидаёқ муваффақиятли Пекинга учиб кетди.\nЎзбекистон тинчликсевар мамлакатлар рейтингида 109-ўринни эгаллади\nҲар йили “Global Peace Index” рейтингида эълон қилинадиган тинчликсевар мамлакатлар рейтингида Ўзбекистон дунёдаги 162 мамлакат орасида 109-ўринни эгаллади. Мазкур тадқиқотлар натижаси Иқтисодиёт ва тинчлик институтининг сайтида чоп этилган.\n“EgyptAir” самолёти фавқулодда ҳолатда Урганчга қўнди\n2016-йилнинг 8-июнь куни эрталаб Қоҳира-Пекин йўналиши бўйича парвозга чиққан Миср авиакомпаниясига қарашли А-330-220 самолёти фавқулодда ҳолатда Урганчга қўнди.\nЎзбекистон меҳнат вазири ХMT бош директори билан учрашди\nЎзбекистон Меҳнат вазири Азиз Абдуҳакимов бошчилигидаги делегация Халқаро меҳнат ташкилоти (ХМТ) бош директори Гай Райдер билан учрашди.\nIUTга TOEFL iBT® тестларини ўтказишга рухсат берилди\n2016-йилнинг июнь ойида, Тошкент шаҳридаги Инҳа университети (IUT) TOEFL iBT®нинг интернет талқинини ишлаб чиққан ETS ташкилотидан тест ўтказишга рухсат олди ҳамда TOEFL iBT® тестларининг сертификатланган маъмурий марказига (CTAS – Certified Test Administration Site) айланди.\nЎзбекистон ТИВ раҳбари Хитой делегациясини қабул қилди\n2016-йилнинг 7-июнь куни Ўзбекистон ва Хитой Мулоқот давомида давлатлараро алоқаларнинг долзарб масалалари муҳокама қилишди.


Амир тўра мадрасаси (Хива)\nБўлим: Мовароуннаҳрдаги мадрасалар\t Сана: Чоршанба, 25 Январ 2017 13:06\nАмир тўра мадрасаси - Хивадаги меъморий ёдгорлик (1870). Ичан қалъанинг шим. қисмида жойлашган. Муҳаммад Раҳимхон II нинг акаси Амир Тўра қурдирган. Тўғри тўртбурчак тарҳли (52,7х36,7 м), ҳовлиси (30,7* 19,35 м) атрофига томи балхи гумбаз билан ёпилган ҳужралар қурилган.\nМадрасага салобатли пештоқ орқали кирилади. Пештоқнинг икки ёнидаги икки қаватли (ҳужралар олдидаги) равоқли айвонлар, бош тарзининг икки бурчагига ишланган гулдаста бинога маҳобатлилик бахш этган. Ҳовлида ҳужраларга туташтириб ёни очиқ, тепаси гумбаз билан беркитилган масжид айвони қурилган. Дарсхона ва масжид (5х5 м) ҳам гумбаз билан ёпилган, бош тарзи безаксиз — ниҳоясига етказилмай қолган, ҳовли деворлари кошин билан безатилган. Амир тўра мадрасаси 1970 йилда таъмирланган, бош тарзи олдига савдо растаси жойлаштирилган.


ҲАЙИТ – МИЛЛИЙ ҚАДРИЯТЛАРИМИЗ ТАРАННУМИ - Hidoyat.uz\nҲАЙИТ – МИЛЛИЙ ҚАДРИЯТЛАРИМИЗ ТАРАННУМИ\nАсосий саҳифа Мақолалар ҲАЙИТ – МИЛЛИЙ ҚАДРИЯТЛАРИМИЗ ТАРАННУМИ\nЧоп этилди Iyul 17, 2021 ҲАЙИТ – МИЛЛИЙ ҚАДРИЯТЛАРИМИЗ ТАРАННУМИda fikr bildirishni o'chirish\nАллоҳ таолога беадад шукрлар бўлсин, мамлакатимизда сўнгги йилларда диний-маърифий соҳада амалга оширилаётган улкан ислоҳотлар, хайрли ишлар барча мўмин-мусулмонларни мамнун этмоқда. Янгидан қурилаётган, обод бўлаётган масжидлар киши баҳридилини очади, кўнгилларга сурур бағишлайди.\nКуни кеча матбуотда муҳтарам Президентимизнинг “Қурбон ҳайитини нишонлаш тўғрисида”ги қарори эълон қилинди. Қурбон ҳайити жамиятимизда қарор топган меҳр-оқибат, ўзаро ҳурмат ва ҳамжиҳатлик муҳитини янада мустаҳкамлаш, эл-юртимизга хос бўлган эзгу фазилатларни, миллий-диний қадриятларимизни асраб-авайлаш ва улуғлаш ҳамда ёш авлодни миллий анъана ва урф-одатларимизни эъзозлаш, Ватанга садоқат руҳида тарбиялашда муҳим аҳамият касб этади.\nҲайит фақат байрамгина эмас, балки минг йиллар давомида шаклланган қадриятларимиз тараннуми ҳамдир. Чунки бу байрамда халқимиз ўзаро меҳр-оқибат, хайру саховат тадбирларини уюштиришади. Кўнгли ўксик, боқувчисини йўқотган, кам таъминланган, эҳтиёжманд оилалар ҳолидан хабар олинади.\nЗотан, мазкур қарорда ҳам халқимизга хос бўлган инсонпарварлик, меҳр-оқибат, саховат ва ўзаро ҳамжиҳатлик каби фазилатларни қарор топтириш белгилаб қўйилган.\nОдатда ҳайит кунида ҳамма бир-бирини улуғ кун билан самимий муборакбод этади. Ҳайит намозини адо этгандан сўнг биринчи ўринда ота-оналаримизни, улардан кейин қариндош-уруғларимиз ва ёру биродарларимизни, беморларни бориб зиёрат қиламиз. Уларнинг кўнглини кўтаришга ҳаракат қиламиз.\nҚурбонлик қилиш Яратганнинг берган неъматларининг шукронасини адо этиш ва нафсоний иллатлардан покланиш ҳамда банданинг Яратувчиси амрига итоати ва тақвосини намоён этади.\nАллоҳ таоло Қуръони каримда: «Аллоҳга (қурбонлик) гўштлари ҳам, қонлари ҳам етиб бормас. Лекин у Зотга сизлардан тақво етар. Аллоҳ сизларни ҳидоят қилгани сабабли – У зотни улуғлашларингиз учун – уларни сизларга бўйсундириб қўйди. Эзгу иш қилувчиларга хушхабар беринг!» (Ҳаж сураси, 37-оят).\nШунингдек, ҳадиси шарифда Набий алайҳиссалом: «Одамзот сўйиш куни қон чиқаришдан кўра Аллоҳга маҳбуброқ иш қилган эмас. Албатта, у(ҳайвон)лар қиёмат куни шохлари, жунлари ва туёқлари билан келурлар. Албатта, қон ерга тушишидан олдин Аллоҳнинг ҳузуридаги маконга етур. Уни чин кўнгилла чиқарингиз» (Имом Термизий ривояти).\nҲайит ўз номи билан хурсандчиликдир. Ушбу байрамда ота-она ва фарзандларга совға улашиб, уларни қувонтириш, кексаларни, заиф ва бетобларни зиёрат қилиш, уларга ҳадя бериб, қалбларига сурур киритиш динимиз тарғиб қилган амаллардан.\nАйрим ҳудудларда ҳайит кунлари исрофгарчиликка сабаб бўладиган турли маросимлар ўтказиш одамт тусига кирган. Бу шариатимизда йўқ. Яқинлари вафот этган хонадонлардаги, никоҳ тўйлари бўлган оилалардаги “янги ҳайит”, “ҳайит йўқлови” каби маросимлар бидъатдир. Ҳайит кунлари исрофгарчиликлар, хурсандчилик байрамини аза ва йиғи-сиғига айлантириш бизга ярашмайди. Бунинг ўрнига муҳтожларга, фақир-мискинларга, етим-есир, бева-бечораларга совғалар улашиш зарур.\nҚурбон ҳайити – мусулмонларнинг шод-хуррамлик, меҳр-оқибат, хайр-саховат кўрсатиш, бир-бирлари билан дийдорлашув байрамидир. Уни шариат талабларига мувофиқ, йиғи-сиғисиз, хурсандчилик билан, хуш кайфиятда ўтказиш шарт.\nҲайит куни қариндош-уруғларни, биродарларни зиёрат қилиш, бева-бечоралар ҳолидан хабар олиш ажри улуғ амаллардан. Бирор сабабга кўра аразлашган, гина-кудуратли таниш-билишлар муборак кунларда бир-бирларини кечирсалар, мақсадга мувофиқ бўлади.\nУнутмаслик керак, ҳали коронавирус балоси тўлиқ чекинмади. Шундай экан, карантин қоидларига қатъий риоя қилайлик.\nАллоҳ таоло Қурбон ҳайитини барчамизга муборак қилсин!\nБиз бир умматмиз\nМажбурий вакцинация қонунга зид


Хўжайлида уруш фахрийига уй совға қилинди- Kruz.uz\nХўжайлида уруш фахрийига уй совға қилинди\n15:48, 10.09.2017 1088 0 Хожели тумани\nБугунги кунда Хўжайли тумани иккинчи жаҳон уруши қатнашчилари 3 нафарни ташкил этяпти. Бу ҳақда туман ҳокимлиги «KRuz.uz»га хабар бермоқда.\nХўжайли тумани Кулоб ОФЙда яшовчи уруш фахрийси Жаңабай Утамбетов 1923 йил 5 январда Хўжайли туманида туғилган, 1941 йили 18 ёшга тўлганида ватан ҳимояси учун фронтга жангга отланган. 1941-1945 йилларда фронтнинг турли қисмларида жангларда қатнашган, Берлин остонасигача жанг қилиб улуғ ғалабага ўзининг муносиб ҳиссасини қушган. Уни 1945 йили Будапешт шаҳрини озод қилишдаги жангдаги жанговор хизматлари учун олий қўмондонлик томонидан алоҳида мукофотланган. 1949 йилгача ҳарбий хизматда бўлиб, ўз она юртига қаҳрамон бўлиб қайтган ва урушдан кейинги даврда колхозда тракторчи бўлиб хизмат қилган. Ҳурматли Жангабай ата Утамбетовнинг 2 қиз, 3 ўғил фарзандни тарбиялаб вояга етказди, улар жамиятимизнинг турли жабҳаларида меҳнат қилмоқда. 12 нафар набира ва 6 эваранинг (човлиқ) оғушида қарилик гаштини сурмоқда.\nХўжайли тумани ҳокимлиги 1941-1945 йиллардаги уруш фахрийларини манзилли қўллаб-қувватлаш, уларга зарур моддий ва ижтимоий кўмак бериш мақсадида Хўжайли тумани Кулоб ОФЙда яшовчи уруш фахрийси Жанабай Утамбетовнинг яшаб турган уй-жойининг таъмирталаблиги сабабли, уйини барча қулайликларга эга қилиб янгидан қурилди. Бу ишлар ҳомийлар маблағлари ҳисобидан ҳашар йўли билан амалга оширилди.\n“Нуроний” жамғармаси Қорақалпоғистон Республикаси бўлими бошқаруви томонидан 60,9 (олтмиш миллион тўққиз юз минг) сўм миқдоридаги маблағ туман ободонлаштириш бўлими ҳисобига ўтказилди ва ушбу маблағ қурилиш молларига мақсадли сарфланди. Қурилиш ишлари туман, маҳалла фаоллари ва туман ободонлаштириш ходимлари билан бирга ҳашар усулида олиб борилди.\nҲозирги вақтда қурилиш ишлари якунланиб Мустақиллигимизнинг 26 олти йиллик байрами арафасида ҳурматли Жангабай ата Утамбетовга байрам совғаси сифатида топширилди.


жамият билан ҳамоҳанг яшашларига, инсонларнинг хурсандчилигига-ю қайғуларига шерик бўлишга ва шу билан бирга турли фитналарга бефарқ бўлмасликка тарғиб қилган. Жумладан, Қуръони каримнинг “Анфол” сурасида шундай дейилади:\n“Сизлардан фақат золимларгагина хос бўлмаган фитна (азоб)дан сақланингиз ва билиб қўйингизки, Аллоҳ жазоси қаттиқ (зот)дир”. (25-оят)\nУшбу ояти каримадаги “фитна” сўзи бошқа оятлардаги каби синов ва бало-офат маъноларини англатади. Қайси бир жамоада золимлар зулм қилганда, бошқалар қараб турса, ҳамма – зулм қилганлар ҳам, қараб турганлар ҳам баробар балога гирифтор бўладилар. “Зулм” деганда бир шахснинг иккинчи бир шахсга нисбатан тажовуз қилишигина тушунилмайди. балки, бу сўзнинг маъноси кенг қамровли бўлиб, ҳамма ноҳақликлар ва барча гуноҳларни ўз ичига олади.\nМазкур ояти каримадан келиб чиқиб, муфассир уламолар “Қайси бир жамиятда зулмлар содир этилса-ю, бошқалар унга бефарқ бўлсалар, зулм ишларни қилганларию, уларга бефарқ қараб турганлари биргаликда фитнага – оммавий бало-офатга гирифтор бўладилар” деганлар.\nБугунги кунимизда “жиҳод қилиб Ислом давлати бунёд этамиз” деб инсонларнинг тинчлигига, молига, ҳатто ҳаётига ҳам тажовуз қилаётган кимсаларни бутун ислом уммати номига доғ бўлмоқда деб айтсак хато қилмаган бўламиз. Аслида, Ислом дини мухолиф тарафни йўқ қилишга қаратилган босқинчилик урушларини таъқиқлайди. Ислом фақат муқаррар бўлиб қолганда ва Ватанни ҳимоялаш учунгина бўлган урушни тан олади. Унда ҳам қатъий ўлчовларни белгилаб қўйиб, иложи борича инсонпарварлик йўли билан олиб боришни талаб қилади. Агар мусулмонлар ва уларнинг душманлари орасида уруш чиқадиган бўлса, ислом мусулмонларни инсонпарварликни унутиб қўймасликка, уларнинг диний хизматчиларини, роҳиб ва роҳибаларини безовта қилмасликка, урушда қурби етмайдиган, бемор одамларни, айниқса кексаларни, аёлларни, ёш болаларни нишонга олмаслик ва уларга зарар етказмасликка буюради. Мусулмонлар узоқ тарих давомида ушбу қоидаларга амал қилганлар. Улар бирор жойни фатҳ қилсалар тинч фуқароларни, шаҳар аҳолисини ўлдирмаганлар ва ҳеч бирининг уй-жойларини вайрон қилмаганлар.\nҚуръони карим ва Набий соллаллоҳу алайҳи васаллам суннатларидаги кўрсатмаларга қарамасдан “исломдамиз” деб Исломга ёт бўлган ишларни қилаётган бундай кимсаларни “исломдамикин” деган савол хаёлимизга келиши табиий.\nАбу Довуд Абу Зарр розияллоҳу анҳудан ривоят қилган ҳадиси шарифда Расулуллоҳ соллаллоҳу алайҳи васаллам: “Албатта, мендан кейин ёки келажакда менинг умматимдан бир қавм бўлур. Улар Қуръонни қироат қилурлар. Аммо у ҳалқумларидан нарига ўтмас. Улар диндан худди ўқ камондан чиққандек чиқурлар. Сўнгра унга қайтмаслар. Ана ўшалар одамларнинг ва ҳайвонларнинг энг ёмонидир. Улар Aллоҳнинг Китобига даъват қилурлар. Ҳолбуки, ўзларида ундан ҳеч нарса йўқ”, – деган муборак башоратлари ана ўша кимсалар учун эмасмикин?”,-деб уйлайсан киши. Чунки улар ҳам ўзлари ўйлаганидек “Аллоҳнинг буйруғига” чақирмоқдаю, аммо Аллоҳнинг буйруғидан нақадар йироқдадирлар.\nАллоҳ таоло Бақара сурасида шундай марҳамат қилади:\n“(Эй Муҳаммад) Одамлар орасида шундай кимса ҳам борки, унинг гапирган гапи, ҳаёти дунёда Сизга қизиқ туюлади. Ва ўзи (исломга) ашаддий хусуматчи бўлган ҳолида дилидаги «имони»га Аллоҳни гувоҳ келтиради. (Олдингиздан) кетганида ерда фитна-фасод, экин ва наслни ҳалок қилиш ишлари билан юради. Аллоҳ эса, фасодни (бузғунчиликни) ёқтирмайди. Унга «Аллоҳдан қўрққин!» дейилса, уни кибру ҳавоси гуноҳга тортади-етаклайди. Унга фақат жаҳаннам бас келур. Нақадар мудҳиш жой у!” (204-206 оятлар).\nЮқоридаги маълумотлардан шуни хулоса қилишимиз мумкунки инсонлар бошига катта кулфат ва фитналарни солаётган тоифалар ўзларига исломни ва мусулмонликни нисбат бераётирлар.\nОгоҳ бўлишимиз лозим бўлган нарса ҳамшуки бу бузғунчи оқимларга бизнинг ёшларимиз ҳам қўшилиб қолаётганлигидадир.\nЎз фарзанди ва ватани келажагига қолаверса эътиқоди ва иймони келажагига бефарқ бўлмаган хар бир ота она ва хар бир шахс бундай фитналардан огох бўлиши лозим ва шартдир.\nБоғот тумани имом-хатиби


07:53 09 Мая 2020\nҚаҳрамонимиз – Абдусалом ота Раҳмонов нафақат уруш қатнашчиси, балки бу тарихни келажак авлодга етказиб бера олган фидойи. Наманган туманидаги 27-мактаб ўқувчилари ҳали-ҳамон устозни учрашувларда интизор бўлиб кутишади. "Тирик тарих"га айланган бу табаррук инсон 96-баҳорни қаршилади. Урушдан қайтгач, мактабда дастлаб тарих фанидан дарс берган Абдусалом Раҳмонов фаолиятини директорлик лавозимида давом эттирди.\nЁш авлодга уруш хотираларини сўзлаб бераркан, Абдусалом отанинг кўзларидан биргина маънони уқса бўлади: "Урушнинг оти ўчсин!".\nНафақага чиққандан сўнг ҳам Хонобод ва Маллаҳовуз маҳалла фуқаролар йиғинига раислик қилган "қишлоқ отаси" бугун ҳам бардам.\n- Болалигим коллективлаштириш сиёсати, бойлар, зиёлиларни қатағон қилиш, очлик ва қаҳатчилик авжига чиққан даврга тўғри келди. На тўйиб овқатланишга, на бут кийинишга имкон бўлди. Айни йигитлик даврим, 18 ёшимда (1942 йили) ҳарбий хизмат учун фронтга жўнадим. Горький шаҳрида 205-Ўқчи полкида хизматни бошладим. Сўнгра Москвага алоҳида топшириқларни бажарувчи дивизияга юборишди. Москва, Сталинград мудофааларида қатнашиб, махсус топшириқ билан Грозний, Чебоксари шаҳарларида бўлдим. Урушда асосан сапёрлик қилганман. "Сапёр бир марта адашади" деган нақлни эшитган бўлсангиз керак, - дейди биз билан суҳбатда Абдусалом ота Раҳмонов. - У ажални қўли билан ушлаб, бармоқлари билан даф қилиши керак. "Ё сен уни ёки у сени!" - урушдаги мантиқ шу.\nАбдусалом ота баъзан аламли бу хотираларни эслашни, гапиришни ҳам истамайди. Кўзларини юмганча қаттиқ ўйга толган отахонни кўриб, оғир ўтмишини ёдга олгиси келмаслиги, навқирон йигит ёшида шаҳид кетган дўстларини унутиб бўлмаслиги, аламли, азобли йилларнинг хотири осон кечмаслигини англадим.\nСобиқ сапёр Абдусалом ота ўтган кунида Ватан ҳимояси учун иккиланмай отланганидан, мардонавор жанг қилганидан фахрланади. Дуога очилган қўллари фақат ва фақатгина юртга омонлик, барака сўрайди.\nКўксини ордену медаллар безаган отанинг атрофида 8 нафар фарзанди, қирқ нафардан ортиқ набираю абиралар кўнглини тўлдиришади.\nҲозирги кун шукронаси, тўкинлик, осойишталик қадрига етишни таъкидлашдан чарчамайди. "Бундай замонлар қанчадан-қанча юрт ишқида, тинчлиги йўлида жон берган алпдек ўғлонлар мардлиги эвазига келганини унутмаслик, қадрига етиш керак"лигини эслатиб турган Абдусалом Раҳмонов бугун орамизда пиру бадавлат умргузаронлик қилмоқда.\n“Миллий тикланиш” партияси Наманган вилояти кенгаши матбуот котиби.


«Рақобат бўлади». «Миллион» жамоаси аъзолари «Браво»нинг концерти ҳақида қандай фикрда? (видео) - Daryo\n11:13, 22.10.2019 23118\n«Рақобат бўлади». «Миллион» жамоаси аъзолари «Браво»нинг концерти ҳақида қандай фикрда? (видео)\n«Браво» жамоасининг концерт дастурида «Миллион» жамоасининг аъзолари Миркомил Мусаев ҳамда Умиджон Ҳайдаров меҳмон бўлди.\nЖурналист Феруз Муҳаммад «Миллион» жамоасининг собиқ аъзоларидан таркиб топган «Браво» жамоасининг концерт дастури ҳақида уларнинг фиклари билан қизиқди.\nТўғрисини айтганда ‘Бравo’ жамоасининг бугунги концерти жуда зўр, самимий бўлди. ‘Миллион’ тажрибасидан келиб чиққан ҳолда, ‘Бравo’ жамаосига ҳам фақат Ўзбекистондан эмас, Тожикистон, Қозоғистондан ҳам кўплаб мухлислар келиб кўришади.\nБизнинг ҳали ҳам ‘Бравo’ жамоси билан алоқаларимиз яхши. Ҳалигача яқин дўстмиз. ‘Нима учун кўринмай қолди?’ - деган саволлар мутлақо ўринсиз. Биз ўша-ўша олдингидек қадрдонмиз. Дўстлигимизга ҳам мана 16 йил бўлди.\nЎзбек халқида бир гап бор: ‘Ўзингдан кўпайгин’ - дейишадику, мана энди ‘Миллион’ жамаоси, ‘Дизайн’ жамоаси, ‘Бравo’ жамоаси, мана яқинда ‘Maxsimum’ жамаоси пайдо бўлди. Кўп жамоа бўлгани албатта яхши, рақобат бўлади. Энг асосийси, халқ жамаоалар ичидан ўзига керагини топсин. Қисқаси, ҳаммани омадини бераверсин.\nМиркомил Мусаев, ‘Миллион’ жамоаси аъзоси\n«Миллион» жамоаси аъзоси Умиджон Ҳайдаров жамоа бўлинган вақтда «Миллион» жамоасига ҳам осон бўлмагани ҳақида гапирди.\nТўғри осон эмас, бизнинг ўзимизда ҳам бўлингандан кейин ‘Миллион’ жамоаси бўлиб концерт берганимиз қийин бўлган. Буларга ҳам осон эмас. Биз ҳам янги жамоа сифатда шаклланяпмиз. ‘Бравo’ жамоасининг бу концерти ўтган концертига нисбатан анча ўсиш бўлган. Жамао сифатида жипслик сезиляпти. Бир-бирини яхши тушунишяпти.\nУмиджон Ҳайдаров, ‘Миллион’ жамоаси аъзоси\n09:33, 29.05.2020 154258\n13:22, 11.06.2020 95676\n15:24, 11.06.2020 87212\n03:34, 14.07.2020 877\n03:07, 14.07.2020 1358\n02:54, 14.07.2020 1047\n02:33, 14.07.2020 1359\n00:06, 12.07.2020 149201\n00:05 Бугун 147896\n10:02, 12.07.2020 114775\n22:34, 12.07.2020 96871


Жиноят деса бўладиган даражадаги хатолар қилаётган Обидхон Қоридан лидер чиқмайди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nАбдураҳим Пўлат - 07 August 2011\n06:01 - Жиноят деса бўладиган даражадаги хатолар қилаётган Обидхон Қоридан лидер чиқмайди\nЎтган куни сайтимизда эълон қилинган мақоламда Обидхон Қорининг “Озодлик” радиосидаги суҳбатига муносабат билдиришни ваъда берган эдим. Ҳозир шуни қилмоқчиман. Мен ўша ердаёқ, Обидхон Қорини чаласавод дедим, гапларини алжираш деб баҳоладим. Бу фикримдан воз кечиш ниятим йўқ.\nМусулмончиликда Қуръонни қироат билан ёддан ўқийдиган одамни Қори дейдилар. Шу маънода Обидхон акамиз ростдан ҳам Қори бўлсалар керак. Аммо, ҳар қандай ақли расо одам тушунадики, Қуръонни ёддан ўқишгина саводнинг кўрсатгичи бўлолмайди, савод – ёдлаб олинган нарсаларни қанчалик тўғри тушуниш, уларни бошқаларга қанчалик тўғри тушунтиролиш каби қобилиятлар билан ўлчанади.\nМуқаддас китобларимизда, билган билан билмаган тенг бўлоладими, деган маънодаги сўзлар бор. Мен кўп нарсани биламан ва шу билганларим асосида Обидхон Қоридек уламоликка даъво қилаётган одамнинг гапларига ҳам танқидий қарашга кучим етади. Ҳозирги мақсадим - шу пайтгача уламоларнинг гапларига қулоқ солавериб, дунёнинг энг қолоқ қисмига айланган мусулмонларни, биринчи навбатда, ўзбек мусулмонларини, уламоларимизнинг гапларини Оллоҳ ёки пайғамбаримзнинг гапларидек мутлақо тўғри нарсалар деб қабул қилиш одатидан қутилишга чақириш, шундай одатдан қутилсакгина бу дунёда, энг камида, бошқалардан бунчалик орқада қолиб кетмайдиган уммат бўла олишимизни ҳаммага тушунтиришдир. Тўғрироғи, тушунтиришга интилишдир.\nБу мавзуда китоблар ёзиш мумкин ва ҳатто керак. Аммо, менинг бунга вақтим ҳам йўқ, бу менинг вазифам ҳам эмас, шу сабабли жуда қисқа бўлишга ҳаракат қиламан. Ўта назокатлик билан қисқа гапириш мумкин эмас, демак, қўполроқ бўлишим мумкин. Буни ҳам тўғри англаш керак.\nЮқорида, қисқа бўлиш учун, ҳаммадан орқада эканлигимизни айтдим. Бир-икки одам “Нотўғри, ҳеч кимдан орқадамасмиз, Обидхон Қори ҳам Озодлик радиосидаги Сиз танқида қилаётган чиқишларида қўлимизда телефон, компютерлар борлигини айтдилар, демак, ҳамма билан тенгмиз дейишлари муваффақ, менга бу каби сафсаталарни олдин ҳам айтишган. Ҳақиқат шундан иборатки, сўнгги асрларнинг ҳамма янгиликлари ғайримусулмонлар тарафидан яратилди, улар бу неъматлардан бизга ҳам фойдаланиш имкониятини бердилар. Оталарига раҳмат! Агар, бир маҳаллар АҚШ СССРга компютерлар ҳам сотишни таъқиқлаб қўйгани каби, Ғарб мусулмон дунёсига санкциялар киритса эди, ҳали ҳам кечалари шам ёқиб, кундузлари рессораси ҳам бўлмаган Қўқон араваларида юрган бўлардик.\nМен Обидхон Қорини 1990 йилнинг бошларидан танийман. Ўша пайтда Пишпек кўчасида “Бирлик” халқ ҳаракатига офис сифатида ишлатиш учун ҳукумат тарафидан берилган эски бир бино бор эди. У киши ҳафтада бир марта келиб, ўша ерда бўлган фаолларимизга дин дарси берар эдилар. Айнан “Бирлик” ва шахсан менинг ўзим дин эркинлиги учун ҳам курашаётганимизни билардилар. Бизни олдимизга келишларининг сабаби – шу курашимиздан хабардор эканликлари, бизнинг тарафдоримиз эканликлари бўлган\nШундай дарслардан бирида, Обидхон Қори келажакада ҳамма мусулмон бўлиши муқаррар эканлигини, мана хатто Майкл Жексон Исломни қабул қилганини фахрланиб гапириб қолдилар. Хафсалам пир бўлди у кишидан. Чунки, Майкл Жексон мусулмон бўлганлиги билан фахрланиш ўта ибтидоийлик аломати эди. Қолаверса, бир неча йилдан кейин Туркияга келганимдан кейин ўргандимки, Майкл Жексоннинг ўзи эмас, акасими ё укаси мусумончиликни қабул қилгани ҳақида тасдиқланмган хабар тарқалган экан.\nБир оғиз сўздан шунчалик ўзгардингизми, деб менга ақл ўргатувчилар топилса керак. Бир оғиз сўздан оламшумул хулосалар чиқарганим ва улар ҳар доим тўғри бўлиб чиқаётганининг исботи жуда кўп. Қолаверса, бундай нарсалар фақат Обидхон Қори билан бўлган эмас.\n“Бирлик”нинг митингларини “кўча чангитиш” деб баҳолаган Салой Мадамин аслида шу икки оғиз сўзи билан ўшанда тамом бўлганини ҳаммадан олдин мен тушунганман. Ўзига ҳам буни айтганман. Уни аввал Ислом Карим саҳнада ушлаб турди, энди Озодлик ва ББС радиоларигина унинг номини чиқариб туришга ўлиб-қутилиб ҳаракат қилиб ётишибди. Фойдаси йўқ.\nЭнди Ислом Каримнинг ўзини олайлик. Ўзбекистондек мамлакат раҳбари, ўзини сиёсатчи эмас, иқтисодчи эканлигини урғулайдиган бу одам 1990 йили СССРда пул алмаштирилиб, алмаштириш учун 2 ҳафта вақт берилганда, биз 3 ҳафта берамиз деган. У Москва қўлида бўлган Марказий Банк тарафидан чиқариладиган пул 2 ҳафтадан кейин похол бўлишини тушунмайдиган одам эканлигини унинг шу икки оғиз сўзидан дарҳол тушунганман. У ҳозир ҳам шундай ва Ўзбекистонни хароб қилишни ҳали ҳам давом эттирмоқда. Энди буни ҳамма билади. Тарих унга шу каби ишларидан чиқиб баҳо беради.\nМенинг фикримча, Обидхон Қори, Салой Мадамин ва Ислом Каримлар моҳияти билан бир хил одамлар. Уларни жамиятга таъсир кўрсатолмайдиган нуқтада ушлаб туриш механизмлари яратмасак, жамиятимиз ҳам ўша уч киши каби ибтидоийлик ва қолоқликдан чиқолмайди.\nҚолаверса, Обидхон Қорининг ибтидоийлиги, ўйламсдан алжираверишининг бошқа мисоллари ҳам кўп. 90 йилнинг охирларида Озодлик радиоси ҳафтада бир марта бу киши билан диний мавзуда суҳбат каби дарс ўтказарди. Ўша даврда бу радиони ҳар куни эшитардим. Чунки, Истанбулда яшардим, у пайтда Ўзбекистонга телефон қилиш ҳам осон иш бўлмаган, Интернет йўқ. Озодлик радиоси Ўзбекистондаги воқелардан оператив хабардор бўлиб туришнинг бирдан-бир йўли эди.\nЎша суҳбатларнинг бирида Обидхон Қори шундай дедилар: “Оллоҳ ҳамма кашфиётларни мусулмонларга буюрган. Американи ҳам мусулмонлар кашф этган (Ал Бирунийни назарда тутмоқдалар эди, албатта), Колумб у ерга адашиб бориб қолган.” Ана холос. Мана қориларимизнинг аҳволи. Сўнгги 500-600 йилда ҳамма буюк кашфиётлар насронийлар тарафидан қилинди, мусулмонлар лампа чироқ ҳам яратолмадилар. Бутун умрини Европадан Ҳиндистонга яқинроқ йўл топишга бағишлаб, Америкагача етиб борган саёҳатчи-олим Колумб эса, адашиб Американи топиб қолган эмиш. Бундан ортиқ ибтидоийлик бўладими?.\nМен шуларни билганим сабабли, Обидхон Қорининг шу кунларда Озодлик радиосидаги тахминан бир соатлик чиқишини зўрға тингладим. Сарлавҳага радио ходимлари тарафидан “Мусулмонлар демократияга ҳам тайёр” эканлиги ҳақидаги сўзлар ҳам қўшилгани сабабли тингладим. Чунки, демократиянинг асосий принципларидан бири – дунёвийликдир. Ислом дини исломий давлатдан бошқа нарсани тан олмайди. Мен кўп марта айтаётганимдек, Исломда чуқур ислоҳотлар ўтқазилиши, хусусан, Ислом дунёвийлик принипини қабул қилиши керак. Сарлавҳани ўқиб, қоримиз ҳам мен айтган ислоҳотлар тарафдори бўлиб қолдиларми, деб ўйладим, ҳатто. Кейин кўрдимки, радиодагилар ёлғон гапиришган. Обидхон Қори Жаҳонгир Муҳаммаднинг “гина-кудуратни унутиш” ҳақидаги ибтидоий сўзларини “муросию мадора” шаклида қайтарган холос. Демократияга тайёр эканлиги ҳақида бир оғиз сўз ҳам йўқ.\nУ киши қамоқхоналардаги мусулмонларга рўза тутишга ҳам имкон берилмаётгани сабабли, ўша рухсат бермаганларга, ҳам насиҳат шаклида, ҳамда жаҳаннамга тушиш таҳдиди билан, бундай қилмасликни маслаҳат қилибдилар. Органларнинг одамлари қанчалик ваҳший бўлиб кетгани маълум бўлса ҳам, маслаҳат мутлақо фойдасиз бўлса ҳам, уни яхши ният билан айтиган гап сифатида қабул қилавериш мумкин эди. Аммо, қани энди тарихни билмасам эди, мен ҳам “офарин” деб ўтираверардим. Ўша заҳоти, ростдан ҳам бўлиб ўтган бир воқеани эсладим. Вақти аниқ эсимда йўқ, аммо уни кўпчилик билади, Тошкентда Ўзбекистон Ислом Уйғониш Партиясининг қурултойини ўтказишга ҳаракат бўлган. Қурултой Обидхон Қори имомлик қиладиган масчитда бўлади дейишди. Мен ҳам таклиф қилингандим. Айтилган вақтда масчитга бордим. Обидхон Қорининг ўзидан бошқа ҳеч ким йўқ. У киши қурултой Тўқимачилар Саройида бўлишини, аммо охирги дақиқагача бу сир тутилганини айтдилар.\nЎйлайманки, шошилинчда ҳаммага бу ўзгаришни билдиришолмаган. Кейинчалик бу ерга келган Дадахон Ҳасан, Доғистондан муҳмон сифатида келган уч йигит ва яна бир неча киши ҳам ўзгаришдан хабарсиз бўлишган экан. Масчитга орқамдан дарҳол 5-6 милиционер кириб келди ва мени зўрлик билан милицияга олиб кетишди. Ўша пайтда, ҳозирдан фарқли ўлароқ, милиционерларнинг ва умуман орган одамларининг ҳам каттагина қисми бизнинг тарафдоримиз бўлган, қолганлари ҳам ҳозиргидек ваҳшийлашмаганди. Шу сабабли, Қоримиз уларга ўша пайтда маслаҳат бериб, уларни инсофга чақирсалар, Оллоҳнинг уйида бу каби ишлар қилиш хатолигини гапирсалар эди, ўйлайманки, мени, энг камида, масчитнинг ичидан ушлаб олиб кетишмасди, у кишининг сўзлари милиционерларга ҳам таъсир қилган бўларди ва уларнинг онгида из қолдирарди. Аммо у киши оғиз ҳам очмадилар. Энди, Швецияга борволиб, бир ҳовуч одамгина эшитадиган радиодан радио эшитмайдиган орган одамларига маслаҳат беришдек мантиқсизлик бўладими, бунинг фойдаси борми?\nЎша куни мен милициядан қўрққаним йўқ, мени тўғри судга обориб, янглишмасам, 800 сўм жарима солиб қўйворишди, Дадахон Ҳасан ва уч доғистонлик билан ҳам шундай бўлди. Лекин, Обидхон Қорининг жим қолиши энг ёмон нарса эди. Гап фақат у кишидан эмас, ҳамма Ислом уламоларида эканлигини англатиш учун бошқа мисолларни келтираман.\nЎша ойларда Андижонга борганимда, маҳаллий сафдошларимиз Абдували Қори билан учраштиришмоқчи бўлишди. Улар воситасида учрашув вақти ҳам тайинланди. Келишилган вақтда у ерга борсак, Абдували Қори кулгидан бошқа нарсага арзимайдиган бир баҳона билан қаергадир кетиб қолибдилар. Табиий, у киши қўрқиб қочган, аслида. Қурқув биздан эмас, табиий, Ислом Каримдан. Кейин у кишини барибир йўқ қилишди. Обидхон Қорининг айтишича, балки, Абдували Қори ҳали ҳам тирик ва МХХ қўлида оғир аҳволда ётибди. У киши ҳаётда қолишларини чин кўнгилдан истайман. Аммо, Абдували Қори кабилар ўша вақтда дин эркинлиги тарафдори эканлигини очиқча гапираётган “Бирлик” билан биргаликларини очиқча намойиш қилишса эди, режим бунчалик ваҳшийликлар қилишга журъат этолмасди.\nЎша пайтда Наманганга ҳам бордим. У ердаги сафдошларимиз Наманган, Андижон ва Фарғона вилоятларининг бош имомлари билан мени бир диндор сафдошимизнинг уйида учраштиришди. Бу учрашувнинг тафсилотларини аввалги хотираларимдан бирида ёзганман, у “Ҳаракат” журналида эълон қилинган. Яъни, қоғозда ҳам бор. Шу сабабли, бу ерда жуда қисқа бўламан.\nМен уларга мавжуд режим билан биргаликда курашиш лозимлигини, акс ҳолда, мавжуд режим бизни йўқ қилолса, кейин навбат уларга келишини гапирдим. “Йўқ, - дейишди улар очиқчасига. - Ҳозир Ислом Карим динга йўл бермоқда, масчитлар ва ҳатто мадрасалар қуришга рухсат бермоқда, биз уни тўла қўллаб-қувватлаймиз. Бутун Ислом дунёсининг кўзи ўнгида Ислом Карим бизни йўқ қилишга журъат этолмайди”. Бироз баҳслашдик, улар ҳеч нарсани тушунишмасди. Ниҳоят, жаҳл устида қўпол гапирганим ҳам эсимда: “Ўзбекистон чумчуқнинг кўтидек бир кичкина жой. Каримов фақат сизларни эмас, бутун миллатни йўқ этиб ва Ўзбекистонни шудгор қилиб, бу ерда ўзи аввалдан шудгор эди, ҳеч ким яшамаган деса, Ислом дунёсидан биронта овоз ҳам чиқмайди”.\nДарвоқе, ўша уч имомни 1-2 йилдан кейин, яъни ҳукумат биздан "қутилгандан" кейин, минг афсуски, режим зиндонларига чиритишга ташлашган. Йиллардан кейин, Фарғона вилояти имомини тузалмайдиган касал бўлиб қолгани сабабли чиқариб юборишганини эшитган эдим.\nХуллас, Ўзбекистон режими, биз демократларни фалаж ҳолга келтиргандан кейин, мусулмонлар устида нима хоҳласа шуни қилмоқда. Қани Ислом дунёсидан бирон овоз чиқмоқдами? Яхшиямки, насронийлар бизни ҳимоя қилишмоқда. Акс ҳолда, Ўзбекистонни ростдан ҳам шудгор қилиб қўйишарди.\nДемоқчиманки, ҳозирги режимнинг мустаҳкамланишида “Бирлик”нинг митингларини “кўча чангитиш” деб баҳолаб, мухолифатни парчалаган Салой Мадамин билан биргаликда, бу воқеаларни кўриб туриб миқ этмаган ва бир хиллари очиқчасига, бошқалари индамасдан Ислом Каримни қўллаб-қувватлаган Обидхон Қори, Абдували Қори, ўша водийлик уч имом ва бошқа кўплаб Ислом уламоларининг айби бор. Бу шунчаки айб эмас, бу миллат ва мусулмонларга нисбатан қилинган жиноятдир.\nЯна, демоқчиманки, Обидхон Қори ва у кабилар миллат ва уммат олдида кечирим сўрашлари, номақбул ишлари учун тавба қилишлари керак. Агар улар ўз вақтида митингларимизни “кўча чангитиш” деган хоинларни қоралаб, ҳаммани “Бирлик” атрофида бирлашишга чақиришса эди, миллат ҳам динимиз ҳозирга аҳволга тушмаган бўларди.\nОбидхон Қори Озодлик радиосидаги чиқишида ҳозирги ҳукуматга қарши нозўравонлик усуллари билан курашиш тарафдори эканлигини уруғулаб, одамларни ўша Салой Мадамин бошчилигидаги Ўзбекистон Халқ Ҳаракатини дастаклашга ҳам чақирибди.\nУ замон нима учун ”Бирлик”ни дастакламаслик кераклигини айтиш керак эди-ку. Қоримиз сиёсий ишларга киришар экан, озгина сиёсатни ўрганиши керак-ку. Бугун мухолифатнинг асосий кучи бўлган “Бирлик”ни эмас, келажаги йўқ Ўзбекистон Халқ Ҳаракатини дастаклашга чақириш – яна ҳаммани бир-бирига қарши қўйишдан, эски хатоларни такрорлашдан бошқа нарса эмас-ку!\nГўёки нозўравонлик усулларига асосланган Ўзбекистон Халқ Ҳаракатининг 53-54 лақабли раҳбари Салой мадамин "Бирлик"нинг айнан нозўравонлик йўли бўлган митингларини “кўча чангитиш” деган одам-ку! У Ўзкомпартия рўйхатидан альтернативсиз депутат бўлиш ва Ислом Каримдан иккита квартира олиш эвазига миллатга хиёнат қилган одам-ку! Акромийлар кечагина қурол ишлатиб қон тўккан ва тинч аҳолининг ўққа тутилишига сабабчи бўлганлар-ку! Ёки, қоримиз буларни ҳам эсидан чиқариб қолдими ёки бундай нарсаларни тушунмайдими?\nДемак, уламоларимизнинг ақли ҳам кирмаяптими ёки улар мусулмонларни аҳмоқ деб ҳисоблайдими? Хуллас, 53-54 лақабли Салой Мадамин коммунистлар тарафидан аввал ишлатилиб, кейин тепиб юборилгач, террор ишига ҳам аралашган одам эканлиги, акромийларнинг 2005 йил 12 май куни кечаси қилган ишлари террористликдан бошқа нарса эмаслигини ҳисобга олсак, бу чақириқ кўп нарсадан хабари бўлмаган ва фақат Обидхон Қорини эшитаётган оддий бечора ўзбек мусулмонларига қарши навбатдаги жиноятга қўл уриш-ку! Қолаверса, бу - пасткашлик ва тубанлик-ку!\nНима қиласиз, тушунмаган нарсаларингизга аралашиб, дейишга мен ва мен кабиларнинг ҳаққи бор эмасми, Қори ака?\nБошқа тарфдан, хўш, Обидхон Қори ўзининг олдинги хатоларини, яъни жиддий ва мусулмонларнинг бугунги аҳволга тушишида муҳим роль ўйнаган ўз хатоларини, бундан ташқари, Салой Мадамин ва акромийларнинг хатоларини тан олиб, энди хатолар қилинмаслигига ваъда берса, унга мусулмонлар ишонадими? Бир марта хато қилган одам, бошқасини яна қилмайдими, фақат хато қилаверадиганларни эмас, хато қилмаганларни қўллаб-қувватлайлик, деб ҳеч ким ўйламаса ҳам, уларга буни биз эслатамиз. Шундан кейин на Обидхон Қори на Ўзбекистон Халқ Ҳаракати кетидан борадиган тўртта аҳмоқ топилмайди. Чунки, кўр ҳам ҳассасини бир марта йўқотади.\nШуни тушунгани учун, Қоримиз ўтмишни яшириб, мусулмонларни ўзича аҳмоқ қилмоқчи эмасми?\nДемак, масалага қайси тарафдан қараманг, Обидхон Қорининг ҳам, Салой Мадамиининг ҳам, акромийларнинг ҳам халқнинг эътиборини қозониш шанслари мутлақо йўқ.\nПайғамбаримиз хурмо ёки қуритилган хурмо билан оғиз очганларини билмайдиган ўзбек энди қолмади. Мусулмонларнинг олдида шунча муаммо турганда радиога чиқиб, хурмо ҳақида гапириш билан обрў қозониб бўлмайди. Қуръоннинг динимиз фарзларига оид фундаментал масалаларини тафсир этишда чалкашликлар мавжуд. Динимиз ислоҳотларга муҳтож. Уламоларимиз эса, хурмо билан овора.\nШундай экан, бекорчи алжирашлар ўрнига, уламоликни ҳам ташлаб, оилангиз билан машғул бўлаверинг, Қори ака. Шубҳа қилманг, миллат ва уммат ҳар қадамда хато қилавермайдиган, мусулмонларни қолоқликдан илғорликка олиб чиқиш йўлларини кўрсатоладган бошқа лидерлар топади.


ижтимоий ҳимояни кучайтиришнинг муҳим кафолати\nЎзХДП Дастурига кўра, аҳолининг ижтимоий ҳимоясини кучайтиришда фуқароларнинг ўзини ўзи бошқариш органлари ва бошқа жамоатчилик институтларини кенг иштирок этишга рағбатлантирадиган ижтимоий бирдамлик муносабатларини ривожлантириш муҳим масала сифатида белгиланган.\nКимнинг уйида тўй, кимникида маросим, ким ёрдамга муҳтож, кимнинг ёнида туриш керак? Буларни ким билади? Маҳалла билади, маҳалланинг ўзи ҳал қилади...\nЎзХДП Сайловолди дастурига мувофиқ қўллаб-қувватлашга муҳтож кишиларга ёрдам кўрсатиш, ўз ишини очиш, қишлоқларда кичик ишлаб чиқариш ва хизмат кўрсатиш соҳасини ривожлантириш, хотин-қизлар ҳамда ёшларни иш билан таъминлашга кўмаклашиш мақсадида амалга оширилаётган турли лойиҳаларда маҳалла институти билан ҳамкорликни такомиллаштиришга алоҳида эътибор қаратиб келмоқда.\nБу институт мустақиллик йилларида ўзига хос тузилма сифатида қайта тикланди ва ривожланди. Конституциямизда мазкур институтнинг ҳуқуқий асоси мустаҳкамланиши маҳалланинг давлат ва жамият бошқарувидаги ўрнини оширишда катта аҳамиятга эга бўлди.\nБугун республикамизда 10 мингга яқин ўзини ўзи бошқариш органлари фаолият юритмоқда. Ҳудудларда тинчлик-тотувликни таъминлаш, фаровонликни оширишда уларнинг ўз ўрни бор. Мустақиллик йилларида маҳалланинг ўзини ўзи бошқариш органи, фуқаролик жамиятининг ўзига хос институти сифатида эътироф этилгани фуқароларимизнинг фаоллиги ошишида, жамиятда ижтимоий бирдамлик кучайишида муҳим омил бўлди. Буни кўплаб ҳаётий мисолларда кўриш мумкин.\nМаълумотларга кўра, жорий йилнинг биринчи чораги мобайнида «Маҳалла» хайрия жамоат фонди томонидан маҳаллалар идораси атрофидаги бўш ер майдонларида республика бўйича жами 566 та янги кичик боғ ташкил этилган. 234 та болалар майдончаси қайта таъмирланган. Қишлоқ жойларда аҳолига маиший хизмат кўрсатиш соҳасини ривожлантириш, янги иш ўринлари яратиш мақсадида маҳаллаларда 800 дан ортиқ маиший хизмат кўрсатиш шохобчаси очилишига, 17 мингдан ортиқ иш ўрни яратилишига кўмаклашилган.\nЎзбекистон Халқ демократик партияси ижтимоий ҳимояга муҳтож аҳолини қўллаб-қувватлаш бўйича маҳаллаларда қилинаётган ишларни эътироф этади, айни пайтда, электорат манфаатини ҳимоя қилишда ушбу институт билан ҳамкорликни мустаҳкамлашни ўзининг муҳим вазифаларидан, деб ҳисоблайди.\nАҳолининг ижтимоий ҳимоясини кучайтиришда маҳаллаларда фаолият юритаётган ЎзХДП ҳудудий ташкилотлари ўзига хос ўрин тутмоқда. Партия аъзолари, электорат вакилларини қўллаб-қувватлаш, уларнинг ижтимоий-сиёсий фаоллигини ошириш мақсадида режали тадбирлар ўтказилмоқда. Халқ депутатлари маҳаллий Кенгашлари депутатлари, Олий Мажлис Қонунчилик палатасидаги ЎзХДП фракцияси аъзолари иштирокида кўчма Жамоатчилик қабулхоналари ташкил этилаяпти. Шулар орқали ЎзХДП маҳаллалар ривожига, ижтимоий ҳимоя ва ижтимоий бирдамлик кучайишига интилмоқда, ўз сайловолди дастури ижросини таъминламоқда.\n— «Фуқароларнинг ўзини ўзи бошқариш органлари тўғрисида»ги қонун янги таҳрирда қабул қилиниши орқали маҳалланинг ҳуқуқ ва имкониятлари янада кенгайди. — дейди Олий Мажлис Қонунчилик палатаси депутати, ЎзХДП фракцияси аъзоси Алия Юнусова. — Ҳозирда фуқаролар йиғинлари 30 дан ортиқ вазифани амалга оширмоқда. Президентимиз ғояси асосида маҳалла фаолиятига жорий қилинган янги меъёрлар аҳолини ижтимоий қўллаб-қувватлашда, ҳудудларда оилавий тадбиркорлик ва ҳунармандчиликни ривожлантиришга кўмаклашишда, давлат бошқаруви органлари фаолияти устидан жамоатчилик назорати олиб боришда маҳалла институтининг ваколат ва вазифаларини кенгайтиришга қаратилгани билан аҳамиятли.\nМаҳалла ҳалқнинг кўз ўнгидаги идора, унга одамлар яхши-ёмон кунида маслаҳат, ёрдам сўраб келади. Шу маънода, маҳаллани юксалтириш, тинчлик-осойишталикни таъминлашда фуқаролар йиғини раисининг ўрни беқиёс. Ушбу лавозимга энг муносиб, катта ҳаётий тажрибага эга, ҳурмат ва ишончга сазовор кишилар сайланиши долзарб масала. Шунинг учун «Фуқаролар йиғини раиси (оқсоқоли) ва унинг маслаҳатчилари сайлови тўғрисида»ги қонунга раислар ҳамда уларнинг маслаҳатчилари сайловини такомиллаштиришга қаратилган ўзгартиш ва қўшимчалар киритилди. Унга кўра, йиғин раиси лавозимига кўрсатилган номзод маҳалла ҳудудида сайловга қадар камида 5 йил доимий яшаши, давлат органлари ёки нодавлат нотижорат ташкилотларида ёхуд хўжалик ва тадбиркорлик фаолияти соҳасида муайян иш тажрибасига, юқори маънавий-ахлоқий фазилатларга эга бўлиши лозим.\n— Ўзбекистон ХДП Марказий Кенгаши маҳаллалар билан ҳамкорликни ривожлантиришга алоҳида эътибор қаратиб келмоқда. Электорат вакиллари манфаатини самарали ҳимоя этиш мақсадида қатор амалий тадбирлар ўтказилмоқда, — дейди ЎзХДП Марказий Кенгаши раиси ўринбосари Шарбат Абдуллаева, — Бу ҳақда гап кетганда, «Маҳалла — аҳолини манзилли ижтимоий қўллаб-қувватлаш маркази» лойиҳаси доирасида амалга оширилаётган тизимли ишларни алоҳида таъкидлаш лозим. Лойиҳа бўйича жорий йилда ўтказилган тадбирлар давомида кўчма Жамоатчилик қабулхоналари ҳам ташкил этилди. Уларда Қонунчилик палатасидаги партия фракцияси ва халқ депутатлари маҳаллий Кенгашларидаги депутатлик гуруҳлари аъзолари аҳоли вакилларининг мингдан ортиқ мурожаатини қабул қилишди. Ҳозирга қадар уларнинг 80 фоиздан ортиғи тегишли идора ва ташкилотлар ёрдамида ижобий ҳал этилди.\nЛойиҳанинг яна бир муҳим йўналиши ҳамкор ташкилотлар иштирокида бўш иш ўринлари ярмаркалари ташкил этилгани бўлди. Жорий йилда ўтказилган 30 га яқин ярмаркада 300 дан ортиқ корхона ва ташкилот қатнашди. Натижада 1500 нафарга яқин электорат вакиллари ишга йўлланма олди. Ушбу лойиҳадан кўзланган асосий мақсад, аҳоли, айниқса, партия электорати орасига чуқур кириб бориш, уларни ўйлантираётган масалаларни ўрганиб, вакиллик ҳокимияти орқали ўз жойида ҳал этишда кўмаклашиш, шунингдек, Олий Мажлис Қонунчилик палатасига сайланган партиямиз вакиллари орқали тегишли қонунларни такомиллаштириш бўйича таклифлар ишлаб чиқишдан иборат бўлмоқда.\nХулоса қилиб айтганда, маҳалла институти ривожланиши, маҳалла билан ҳамкорлигимизнинг мустаҳкамланиши партиямиз электорати манфаатига хизмат қилмоқда.


“Қўқон-1912”: ўринбосарларимиз мағлубиятга учрашди » Скачать музыку бесплатно новинки музыки 2016-2017\nКомментариев: 0 Просмотров: 320 Дата: 16-01-2016, 22:22 Кеча хабар берагнимиздек, бугун Қўқондаги “Кимёгар” ўйингоҳида янги мавсумга ҳозирик кураётган “Қўқон-1912” ўринбосарлари ва биринчи лига вакили “Ёзёвон лочинлари” жамоалари ўртасида назорат урашуви бўлиб ўтди. Учрашувнинг биринчи бўлимида ўринбосарларимиз устози Муҳиддин Абдувалиев ўтган йили Ёшлар лигасида муносиб ҳаракат қилган бир қатор футболчиларни майдонга туширди. Ўз навбатида меҳмонлар ҳам биринчи таймни жанговор таркибда ўтказишди. Лекин шу куни стадионга йиғилган 100 нафарга яқин мухлисга биринчи 45 дақиқаликда гол кўриш насиб этмади. Иккинчи таймда ўринбосарларимиз таркибида синовда бўлиб турган бир қатор футболчилар майдонга тушишди. Натижада тажриба борасида бироз устунликка эга бўлган “Ёзёвон лочинлари” жамоаси иккита тўп киритишга муваффақ бўлди. Ёзёвонликлар сафида ҳар икки голни захирадан ўйинга қўшилган Одил Холматов киритди. Шу тариқа, ўринбосарларимиз 2016 йилдаги биринчи учрашувда мағлубиятга учради. Мазкур учрашувни ҳар икки жамоа раҳбарлари бевосита стадион кўзатиб боришганини алоҳида эътироф этиш жоиз. “Шаҳрихончи” ва “Андижон”даги ўйинлари орқали танилган Лутфулла Ҳайдаров ушбу учрашувда “Ёзёвон лочинлари”ни мураббий сифатида майдонга бошлаб тушди. Айтишларича, ёзёвонликларда янги орада янги мураббий боқаради. Бу ҳақида кейинроқ маълумот берамиз. Назорат учрашуви “Қўқон-1912” (ўринбосарлар) – “Ёзёвон лончинлари” – 0:2 (0:0) Ҳакам: Раҳмат Иноғомов.Голлар: Одилжон Холматов 52, 77. “Қўқон – 1912”: Ислом Абдуллаев, Лазиз Назиров, Исмоил Охунжонов, Аброр Раҳмонов, Дилшод Баратов, Абдуқаҳҳор Ўткамов, Достон Мелиқузиев, Иброҳим Ғофуров, Ихтиёр Аҳмаджонов, Фаррух Назаров, Иброҳим Усмонов. Захирадан майдонга тушганлар: Сардор Тоҳиров (дарвозабон), Бахтиёр Мусулмонов, Дилшод Мелибоев, Иқбол Мамадиев, Жамшид Нурматов, Нажот Райимжонов, Вали Нуралиев, Илёс Мансуров. “Ёзёвон лочинлари”: Баҳодир Мўминов, (Элмурод Мирзаматов), Жаҳонгир Юсуфжонов, Бобур Расулов, Ислом Ҳошимов, Ёқубжон Ералиев, Боймирза Абдуллаев, Зоҳид Исмоилов, Аброр Исмоилов, Шаҳбоз Абдурахмонов, Умиджон Ҳошимов, Бекзод Махпиралиев. Захирадан майдонга тушганлар: Мунаввар Валихўжаев (дарвозабон), Шаҳзод Шаропиддинзода, Одилжон Холматов, Зиёджон Қурбонов, Мақсуд Ҳакимов, Мақсуд Ибрагимов.


НАҚД ПУЛ МУАММОСИ - Ўзбекистон овози газетаси\nНАҚД ПУЛ МУАММОСИ\nечим топаётганидан хурсандмиз\nМеҳнат қилиб, унга муносиб ҳақ олиш инсоннинг устувор ҳуқуқларидан бири. Шунинг учун Президентимизнинг иш ҳақи, пенсия нафақа ва стипендияларни тўлаш механизмини такомиллаштиришга доир қарори ҳаммамизни хурсанд қилди.\nОчиғини айтиш керак, одамлар анча вақтдан бери деҳқон бозорларидаги савдо-сотиқ жараёнларида, сартарошлик, косибчилик, дурадгорлик каби кундалик эҳтиёждаги хизматлардан фойдаланишда қийинчиликларга дуч келаётганди. Пластик карталар билан боғлиқ муаммолардан бошлари қотиб, таъмагир кимсаларга юкинишга мажбур бўлмоқда эди.\nУстига-устак пенсия таъминоти ва почта ходимлари бошқа даромади бўлмаган отахону-онахонлардан «пенсия пулим тўлиқ пластик карта орқали етказиб берилишига розиман» мазмунида аризалар ёздириб олишаётгани, яна пенсия пуллари икки ойлаб кечиктирилаётгани одамларда ишончсизликка ўхшаш иккиланишларни юзага келтираётганди.\nЯқинда кекса маҳалладошимиз пластик картадаги пулни нақдлаштириш юзасидан ёрдам сўради. Бу масалага Марказий банкнинг вилоят бош бошқармасига мурожаат қилиш орқали ижобий ечим топган эдик. Қанча асаб бузилиши ва олти соатдан ортиқ вақт йўқотиш эвазига эришилган натижа барибир кўнгилхираликни ёзолмаганди.\nПрезидент қарори аҳолини нечоғли хурсанд қилганини шу мисолдан ҳам билиб олиш қийин эмас.\n«2017 йил февраль ойидан бошлаб барча турдаги пенсиялар бутун мамлакат ҳудудида ҳеч қандай чекловларсиз тўлиқ ҳажмда нақд шаклда берилади»;\n«Тоғли ва олис туманлардаги бюджет ташкилотлари ходимларига иш ҳақи тўлаш, ижтимоий тўловлар ҳеч қандай чекловларсиз тўлиқ ҳажмда нақд шаклда амалга оширилади»;\n«Олий ўқув юртлари талабаларига стипендияларнинг камида 50 фоизи нақд шаклда берилади».\nҚарордан руҳланиб, ушбу сўзларни маҳалламиз гузаридаги «Янгилик ва ахборотлар» панносига катта ҳарфлар билан ёзиб қўйдик.\nНимага десангиз, одамлар нақд пул масаласида адолат қарор топаётганини ҳис этиши керак.\nНаманган шаҳридаги «Бунёдкор» МФЙ «Нуроний» жамоатчилик маркази раҳбари,


Ислом Каримов – Мустақил давлат асосчиси | Ўзбекистон "Адолат" социал-демократик партияси\n31 Январь, 10:32 • Муносабат, Навоий вилояти, Янгиликлар • 185 марта кўрилди • Комментариев к записи Ислом Каримов – Мустақил давлат асосчиси нет\nҲар бир халқнинг ўз қаҳрамонлари, буюклари бўлади. Бизнинг аждодларимиз орасида ҳам кўплаб шундай улуғ инсонлар, саркардалар яшаб ўтишган. Улар ўз билим ва ижодлари, қаҳрамонликлари, бунёдкорликлари билан жаҳон тамаддунига ҳисса қўшиб, бутун дунё аҳлини лол қолдиришган. Шу боис, биз ўтмиши улуғ, келажаги буюк давлатнинг фуқаролари эканлигимиздан ҳар қанча фахрлансак арзийди. Халқимизнинг буюк шахсларидан бири, шубҳасиз, Биринчи Президентимиз Ислом Каримовдир. Негаки, мустақиллигимиз меъмори бўлган бу инсоннинг ўз халқи учун қилган ишлари, давлат раҳбари сифатида иш бошлаган пайтлардаги жасорати, юртга садоқати тарихимиздаги қаҳрамонликлардан кам эмас.\nИслом Каримов қаерда, қандай лавозимда ишламасин, аввало халқни ўйлаган, элпарвар бўлган. Биргина 1989 йилги Фарғона воқеаларини олайлик, нималар бўлмаган ўшанда?! Қанчадан-қанча хунрезликлар содир этилди: кўчалар ёқилган, машинаю автобуслар пачоқланган, майдонлар ижтимоий муаммолар ва қийинчиликлардан чорасиз қолган оломонга тўлган. Ислом Каримовнинг давлат раҳбари сифатида иккинчи иш куни эди ўшанда. У ҳеч иккиланмай, жасорат билан воқеа жойига бориб, халқни тинчлантиради, яхши гаплар билан элнинг дардига дармон бўлади. Қийин давр бўлган ўша йилларда. Аҳолининг турмуш тарзи жуда оғир эди. Дўконларнинг расталари хувуллаган, аҳоли учун зарур бўлган энг муҳим халқ истеъмоли товарлари етишмайди: совун топсангиз пайпоқ йўқ, пайпоқ топсангиз совун. «Ўзбекистон мустақилликка эришиш остонасида” номли китобида Ислом Каримов ўша ўта оғир кунларнинг ижтимоий-сиёсий манзарасига шундай баҳо беради: «Шу нарса шак-шубҳасиз ва очиқ-ойдиндирки, республика барча асосий иқтисодий ва ижтимоий кўрсаткичлар бўйича Иттифоқдаги ўртача даражадан ҳам анча орқада бўлиб, мамлакатда охирги ўринлардан бирида турибди.” Биз бу рақамларни илгари ҳам неча марталаб айтганмиз, аммо бугун уларни яна бир бор идрок этмоқ керак.\nБиринчи Президентимиз учун мустақилликка эришилган илк кунлар ҳам осон кечмаганлиги аниқ: бир томондан собиқ тузумни сақлаб қолишга интилаётган кучларнинг таҳдиди хавф солса, иккинчи томондан ёш давлатнинг саноқли кунларгагина етадиган ғалласи қолганлиги, бу қийинчиликдан чиқиб кетиш йўллари ўйлантирган. Шунча муаммолар гирдобида ҳам мавжуд ҳолатга оқилона баҳо бериб, ўз донишмандлиги, сиёсий билимдонлиги билан тўғри ечим топа олганлигини халқимиз бугун қувонч билан, ифтихор билан ёдга олади.\nАндижонда илк ўзбек автомобили чиққан 1996 йилни эслайлик: халқнинг орзу-ҳавасларидан бири ушалган кун! Тўғри, ушбу даврда мустақилликка эришганимизга эндигина беш йил тўлган, иқтисодий муаммолар ҳали тўлалигича ҳал этилмаган, аҳолининг турмуш фаровонлиги аста-секинлик билан яхшилана бошлаган эди. Шундай бўлишига қарамай Ислом Каримовнинг саъй-ҳаракатлари, узоқни кўзлаб олиб борган оқилона сиёсати туфайли мамлакатимизда кун сайин ижобий ўзгаришлар кўзга ташланар, янги ишлаб чиқариш тармоқлари ишга тушириларди. Буларнинг мевасини, мана, бугунги кунда кўриб турибмиз: кўчаларимизда қатнаб турган, хорижникидан асло кам бўлмаган ўз автомобилларимизни кўриб, кўзимиз қувнайди. Ҳозирги кунда мамлакатимизда шахсий автомобили йўқ бўлган оила камдан-кам топилади. Бу ҳам Ислом Каримовнинг қаҳрамонликларидан бири эмасми?! Спорт соҳасини олайлик: олдинлари Осиё ёки жаҳон чемпиони билан кўришиш, у билан ёнма-ён туриб суҳбатлашиш ушалмайдиган орзу эди. Халқаро спорт мусобақаларига камдан-кам ҳолларда мамлакатимиздан спортчи олинарди. Шу сабабли ҳам кучли спортчиларимиз маҳаллий мусобақалардан нарига ўтолмай юраверишди. Бугун эса ҳар бир маҳаллада ўнлаб чемпионлар бор, улар билан истаганча кўришиш, суҳбатлашиш мумкин. Сўнгги Олимпиада ўйинларини эсга олайлик, қандай натижаларни қўлга киритишмади, кимларни лол қолдиришмади халқимиз фарзандлари?! Булар ҳам Биринчи Президентимиз Ислом Каримовнинг қаҳрамонликларидан бири, дейишга ҳақлимиз.\nУмуман олганда, бугунги фаровон ва тўкин ҳаётимиз, тинчлигимиз, эришаётган ютуқларимизнинг барча-барчаси аввало Истиқлол билан боғлиқ. Мустақиллик эса Биринчи Президентимизнинг жасорати туфайли қўлга киритилган энг буюк неъматдир. Шунинг учун, Ислом Каримовнинг ёрқин хотираси, эзгу ишлари, ўз Ватанига бўлган юксак садоқати ҳар бир юртдошимизнинг қалбида мангу яшайди.\nИслом Каримов – Мустақил давлат асосчиси was last modified: Январь 31st, 2018 by matbuot\n« Ўзбекистонда “Ақлли тиббиёт” тизими жорий этилмоқда Халқ давлат идораларига эмас, давлат идоралари халқимизга хизмат қилиши керак »


Шахсга доир маълумотларни ноқонуний тарқатганлик учун жавобгарлик борми? – ВОҲА\nҚонунчиликка кўра, шахсга доир маълумотларни номуайян доирадаги шахсларга ошкор этиш, уларни ОАВларда маълум қилиш, Интернетга жойлаштириш ёки бошқа бирор-бир усул билан фойдаланиш имконини бериш шахсга доир маълумотларни тарқатиш ҳисобланади.\nШахсга доир маълумотлар — муайян жисмоний шахсга тааллуқли бўлган ёки уни идентификация қилиш имконини берадиган ахборотдир.\nШахсга доир маълумотларни йиғишнинг илгари билдирилган мақсадларидан четга чиқилган ҳолларда, ушбу маълумотларни тарқатиш маълумот ўзига тааллуқли бўлган шахснинг розилиги билан амалга оширилади.\nШахсга доир маълумотларни қонунга хилоф равишда тарқатганлик фуқароларга 669 минг сўмдан 1 млн 115 минг сўмгача миқдорда жарима, мансабдор шахсларга эса 1 млн 115 минг сўмдан 2 млн 230 минг сўмгача миқдорда жарима солишга сабаб бўлади.\nБундан ташқари Жиноят кодексига кўра, юқоридаги ҳаракат маъмурий жазо қўлланилганидан кейин содир этилган бўлса, 11 млн 150 минг сўмгача миқдорда жарима ёки 3 йилгача муайян ҳуқуқдан маҳрум қилиш ёхуд 2 йилгача ахлоқ тузатиш ишлари билан жазоланади.\n✅ Ўша ҳаракатлар: ⬇\n👉 бир гуруҳ шахслар томонидан олдиндан тил бириктириб содир этилган бўлса;\n👉 такроран ёки хавфли рецидивист томонидан содир этилган бўлса;\n👉 ғаразли ёки бошқача паст ниятларда содир этилган бўлса;\n👉 хизмат мавқеидан фойдаланган ҳолда содир этилган бўлса;\n👉 оғир оқибатларга сабаб бўлса, 11 млн 150 минг сўмдан 22 млн 300 минг сўмгача миқдорда жарима ёки 2 йилдан 3 йилгача ахлоқ тузатиш ишлари ёки 1 йилдан 3 йилгача озодликни чеклаш ёхуд 3 йилгача озодликдан маҳрум қилиш билан жазоланади.\nЭслатма: аҳолини ахборот билан таъминлаш мақсадида шахсга доир маълумотларнинг ҳамма фойдаланиши мумкин бўлган манбалари яратилиши мумкин.\nУшбу манбаларга маълумот эгасининг ёзма розилиги билан унинг фамилияси, исми, отасининг исми, туғилган йили ва жойи, манзили, абонент рақами, касби тўғрисидаги ва бошқа шахсга доир маълумотлар киритилиши мумкин.


Дзю-до: Тибилисидаги жаҳон кубогида 4 нафар парадзюдочиларимиз муносиб натижаларни қўлга киритишди\nЖорий йилнинг 22 -23 февраль кунлари Грузиянинг Тибилиси шаҳрида Парадзюдо бўйича Жаҳон кубоги мусобақаси бўлиб ўтди. Мазкур мусобақада нуфузли давлатлардан сараланган спортчилар иштирок этишди. Қувонарлиси шундаки ушбу жаҳон кубогида парадзюдочи ҳамшаҳарларимиз муносиб иштирок этиб фахрли ўринларни қўлга киритишди.\nШунингдек мусобақанинг дастлабки кунида Шерзод Намозов Украина, Грузия, испаниялик рақиблари устидан ғалаба қозониб финалгача етиб келди. Финалда эса руминиялик рақиби билан беллашиб жаҳон кубогида 2- ўринни қўлга киритди.\nМусобақанинг иккинчи кунида яъни кеча 3 нафар спортчиларимиз иштирок этиб Ширин Шарипов 1-ўринни, Шариф Халилов ва Феруз Саидовлар фахрли 3-ўринларга эга чиқишди. Улар том маънода юртимиз, қолаверса вилоятимиз шаънини муносиб ҳимоя қилишди. Уларни табриклаймиз.\nBugungi hostlar .... 48\nBarcha xostlar ......... 120568


Абу Али Ибн Сино номидаги ахборот-кутубхона марказида “Болага қувонч улашинг!” акцияси бошланди\nАбу Али Ибн Сино номидаги ахборот-кутубхона марказида “Болага қувонч улашинг!” акцияси бошланди. Эзгу ва хайрли ишларни амалга оширишни хоҳлайсизми? Барча хоҳловчиларни ушбу хайрли акция ойлигига таклиф этамиз.\nАкциянинг асосий мақсади – етим-есирлар, ижтимоий ёрдамга муҳтож оилалар ва ногирон болаларни руҳан қўллаб-қувватлаш ҳамда завқ бағишлашга йўналтирилган бўлиб, улар учун совға йиғиш ва улашишдан иборат.\nСиз ҳам бу эзгу ишга қўшилинг! Савобли ишингиз билан ўзингизда маънавий енгилликни ҳис этасиз.\nБилингким, анчадан бери сақланиб қолган ўйинчоқлар ёки жовонингиздаги ўқиб қўйилган китоблар эҳтиёжманд болаларга ўзгача қувонч ва кайфият бағишлайди. Сиз турли хилдаги болалар учун ёқимли ва кутилмаган совғаларни (китоблар, рангли қаламлар, бўёқлар, рангли қоғозлар ва ҳ.з.) келтиришингиз мумкин.\nАкция 2018 йил 10 июлдан 10 августгача давом этади.\nАкцияда иштирок этишни хоҳловчилар қуйидаги манзилга ташриф буюришлари мумкин:\nБухоро шаҳри, И.Мўминов кўчаси, 6-уй, Тел: 223-37-29\nМўлжал: шаҳар ҳокимлиги биносининг рўпарасида.\nИш вақти: душанбадан якшанбагача соат 9.00 дан 18.00гача.


«ҲОСИЛОТ» ПЛЕЙ-ОФФ БОСҚИЧИДА - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\n«ҲОСИЛОТ» ПЛЕЙ-ОФФ БОСҚИЧИДА\nЧоп этилган 16 Феврал 2017\tКӯришлар: 958\n«Осиё футбол конфедерацияси кубоги-2017» турнирининг квалификацион босқичидан муваффақиятли ўтган Тожикистон вице-чемпиони, Фархор ноҳиясининг «Ҳосилот» клуби мусобақанинг плей-офф босқичига йўлланма олди.\nМаълумки, тожик футболчилари икки ўйин натижасига кўра, Афғонистон чемпиони «Шоҳин Осмоий» жамоасини доғда қолдиришди.\nМаҳмаджон Ҳабибуллоев шогирдлари плей-офф раундида Қирғизистон чемпионати кумуш медали соҳиби Бишкекнинг «Дордой» жамоасига қарши тўп суришади.\nҚўшни давлат клуби ўтган босқичда Туркманистоннинг «Болқон» жамоаси устидан эришилган ғалабаси ҳисобига плей-офф босқичига чиқди.\nЖамоалар ўртасидаги дастлабки учрашув 21 феврал куни Ўш шаҳрида, жавоб ўйини эса, 28 февралда Душанбеда ўтказилади.\n«ЧЕМПИОНЛАР ЖАНГИ» ҒОЛИБЛАРИ\nДушанбе шаҳрида аралаш қоидали яккакураш бўйича «Чемпионлар жанги» туркумидаги халқаро турнир бўлиб ўтди.\nМазкур турнирда майдон эгалари тожикистонлик жангчилардан ташқари Афғонистон Ислом Республикаси, Ўзбекистон ва Қирғизистон давлатлари вакиллари ҳам ўз Ватанлари шарафини ҳимоя қилишди.\nҚизғин курашлар асосида ўтган жангларда Муҳаммад Олимов, Жомий Латипов, Маҳмадуллои Искандар (Тожикистон), Ҳайдари Исмоил, Нусратулло Охунзода, Нисор Аҳмад (Афғонистон), Бакйит Туйчиев, Бекбулат Абдиш уули (Қирғизистон) ва Бобур Қурбонов (Ўзбекистон) сингари жангчилар ўз вазн тоифаларида ғолиб бўлишди.\nЭслатиб ўтиш жоизки, илгари ҳам мамлакатимизнинг Душанбе ва Данғара шаҳарларида касбий бокс ва аралаш қоидали яккакураш бўйича халқаро мусобақалар ўтказилган эди.\n----------- Спорт иншооти -----------\nСТАДИОН НОМИ ЎЗГАРТИРИЛАДИ\nХалқаро Наврўз байрамининг Тожикистон миқёсидаги тантаналари Турсунзода шаҳрида нишонланиши муносабати билан «Металлург» стадиони таъмирланиб, қайта тикланмоқда.\nЭнди спорт иншооти башқача кўриниш касб этибгина қолмай, унинг номи ҳам ўзгариб, «ТАЛКО-Арена»га айланади.\nБу ҳақда «Тожикистон алюминий компанияси» касаба уюшмалари ташкилотидаги манба хабар тарқатди.\n«Металлург» стадиони Тожикистон алюминий заводи қурувчилари томонидан бунёд этилиб, 1988 йилнинг 10 июнида фойдаланишга топширилган. Ўйингоҳ дастлаб 3050 ўринга мўлжалланган.\nТўққиз йил муқаддам, яъни 2008 йилда амалга оширилган қайта тиклаш ишларидан сўнг, тўрт баравардан ортиқроққа кенгайиб, 13 минг 770 ўринга эга бўлган.\nСтадионда, асосан, футбол бўйича юқори дивизион вакили Турсунзода шаҳрининг «Регар-ТадАЗ» жамоаси мезбон сифатида учрашув ва машғулотлар ўтказади.\nШВЕЦИЯ ТЕРМАСИ – ЭНГ КУЧЛИ\nТўпли хоккей бўйича жаҳон чемпионати мусобақалари ўз ниҳоясига етди.\nШвециянинг Сандвикен шаҳрида бўлиб ўтган мундиал ғолибини аниқлаш учун кечган учрашувда Россия ва майдон эгалари Швеция термалари беллашди.\nСурункасига тўрт йилдан буён жаҳон чемпионлигини қўлдан бермай келаётган россияликлар учрашув тугашига саноқли дақиқалар қолганида ҳам 3:1 ҳисобида олдинда бораётган эдилар.\nАммо шведлар қисқа фурсатда ўз ўйин тактикаларини ўзгартиришнинг уддасидан чиқишди ва рақиблари дарвозасига жавобсиз учта тўп киритишга муваффақ бўлдилар.\nЯкуний ҳисоб - 4:3. Швеция термаси – жаҳон чемпиони.\nБеш йилдан сўнг, швецияликларга яна олий унвон насиб этди.\nКАМЕРУН – АФРИКА ЧЕМПИОНИ\nКамерун терма жамоаси футбол бўйича «Африка миллий кубоги-2017» турнири ғолиби бўлди.\nГабон давлатида ташкиллаштирилган бу мусобақанинг финал босқичида камерунлик тўптепарлар Миср терма жамоаси билан ўзаро куч синашишди.\nУчрашувнинг биринчи қисми ва иккинчи қисмнинг 15 дақиқаси мисрликлар устунлигида ўтди.\nКиритилган ягона гол ҳисобига улар «Қора қитъа» чемпионлигига яқин туришганди.\nШундан сўнг, ўйин «жилови»ни ўз қўлларига олган камерунликлар рақиблари дарвозасини икки марта забт этиб, чемпионликни илиб кетишди.\nЭнди Камерун терма жамоаси жорий йилда Россияда ўтказиладиган «Конфедерациялар кубоги-2017» турнирида иштирок этади ва Германия, Чили ҳамда Австралия термалари билан бир гуруҳда майдонга тушади.\nГибралтарда шаҳмат бўйича халқаро мусобақалар якунланиб, унинг совриндорлари аниқланди.\nЎтказилган ўн турдан сўнг, испаниялик Давид Антон Гихарро, америкалик Хикару Накамура, хитойлик Юй Янилар бир хил – 8 очкодан жамғаришди.\nҒолибни аниқлаш учун Накамура ва Яни ўртасида тўрт партия тай-брек учрашуви ўтказилди. Америкалик дона сурувчи 3:1 ҳисобида устунликка эришди.\nШундан кейин Накамура ҳамда Гихарро ўзаро икки партия тезкор шаҳматда дона суришишди. Бунда ҳам омад Накамурага кулиб боқди ва 2:0 ҳисоби қайд этилди.\nХикару Накамура – халқаро шаҳмат турнири ғолиби.\nАёллар ўртасида хитойлик Цзюй Вэниз энг яхши натижага эришиб, 7 очко жамғарди.\nБугун: 25-10-2020 18:02:22


Наманганда флешкада "ИД" видеоларини олиб кирмоқчи бўлган фуқаро қамалди\nЎзбекистонгa электрон хотирa кaртaсидa диний экстремизмни тaрғиб қилувчи мaтериaллaрни олиб кирмоқчи бўлгaн фуқaро 5,5 йилгa озодликдан мaҳрум этилди.\nДaвлaт божхонa қўмитaси веб-сaҳифaсидa мaълум қилинишичa, Россиянинг Сaнкт-Петербург шaҳридaн келгaн ўзбекистонлик жорий йилнинг aпрель ойидa Aндижон aэропортидa қўлгa олингaн.\nУнинг юклaри орaсидa шоколaд қaндлaр ичигa яшириб қўйилгaн иккитa 8 гигaбaйтлик MicroSD хотирa кaртaлaри топилгaн.\nБожхонa мaълумотидa aйтилишичa, кaртaлaр текширилгaндa улaр ичидa жaми ҳaжми қaрийб 15 гигaбaйтгa тенг, умумий дaвомийлиги 20 соaтлик 1230тa диний экстремистик видео вa aудио мaтериaл борлиги aниқлaнгaн.\nДиний экспертизa ушбу мaтериaллaрнинг aксaри “Ўзбекистон исломий ҳaрaкaти” гуруҳи томонидaн тaйёрлaнгaнини кўрсaтгaн.\nУлaр орaсидa ўзбек тилидa “Исломий дaвлaт” гуруҳигa aтaб куйлaнгaн диний қўшиқлaр ҳaм бўлгaн, дейилaди Дaвлaт божхонa қўмитaси веб-сaҳифaсидa.\nМаълумотда 2015 йилнинг биринчи ярмида Андижон вилоятининг ўзида 95та шундай ҳолат қайд қилингани айтилади.


Касал бўлмасликнинг 9 усули\nФарзандларининг шамоллаб қолиши баъзилар учун одатий ҳоллиги кўпчиликни ажаблантирмаса керак. Фасл алмашиши, юқори намлик, ҳаво ҳароратининг кескин ўзгариши, боғча ёки мактабдаги муҳит, булар фарзандларимиз соғлиғига путур етказмаслиги учун бир неча қоидага амал қилсак кифоя. Бугунги мақоламизда шулар ҳақида гаплашамиз.\n1) Фарзандингизнинг бетоб болалар билан мулоқотини чекланг. Сайр, мактаб ва боғчадан келгач қўлларни яхшилаб, совунлаб ювишга ўргатинг.\n2) Хонани тез-тез шамоллатиб туринг, чангларни нам латта билан артинг, хона намлигини оширинг. Фақатгина ҳаддан ташқари стерил даражага олиб борманг, акс ҳолда болангиз иммунитети стерил муҳитга ўрганиб қолиб, минимал бактерия ва вирусларга ҳам қаршилик кўрсата олмайдиган бўлиб қолади.\n3) Бола иммунитетини мустаҳкамланг. Фарзандингизга бериш мумкин бўлган витаминлар ҳақида педиатр шифокорингиз билан маслаҳатлашинг.\n4) Тоза ҳавода спорт билан шуғулланинг.\n5) Имконият туғилиши билан фарзандингизни шаҳар четига олиб чиқинг. Сайр қилинг, табиатдан баҳра олинг!\n6) Оилавий равишда тўғри овқатланишга ҳаракат қилинг. Турли хил қўшимчалар ва консервантлар қўшилган егуликлар харидини камайтиринг. Барра маҳсулотлар, сабзавот ва мевалар кўпроқ истеъмол қилинг.\n7) Фарзандингизни стресслардан асранг. Оилавий муҳит соғлом бўлмаган, жанжаллар ичида ўсаётган болалар тез-тез касалга чалиниши исботланган.\n8) Бурун ювишни ўрганиб олинг. Шу йўл билан бурун бўшлиғини вирус ва бактериядан тозалаш ва уларнинг организмга тушишини олдини олиш мумкин.\n9) Фарзандингизни чиниқтиринг. Енгил шаммоллашдан кейин чиниқтиришни 7-10 кундан сўнг бошлаш мумкин. Агар тана ҳароратининг кўтарилиши 4 кундан кўп сақланиб турган бўлса - 2 ҳафтадан сўнг, агарда 10 кундан ортиқ сақланиб турган бўлса 3-4 ҳафтадан сўнггина бошлаш мумкин.\nНашр санаси: 19-10-2015


Юлдузли тунлар-16 – mulkdor.com\nJanuary 16 2019, 07:01 АдабиётКитобларКутубхона\nОқиш сувли жўшқин Бурасой Ўш қалъасининг тош ётқизилган пойдеворига бош уриб, кўпириб ўтади. Сойнинг ўнг бетидаги сердарахт маҳаллада мавлоно Фазлиддин бултурдан бери истиқомат қилаётган пешайвонлик мўъжаз бир уй бор. Унинг олдидаги беш-олтита нок ва беҳи дарахтлари ҳозир оппоқ бўлиб гуллаб турипти. Ҳовлининг четидаги бостирмага иккита от боғлаб қўйилган. Бериги ёқдаги оёқлари узун тўриқ қашқа отни анжомлари билан Бобур мирзо инъом этган эди. Мавлоно Фазлиддин подшоҳнинг хос меъмори қилиб тайинланган, унга яхшигина улуфа* белгиланган эди. Бунинг ҳаммасидан мавлоно Фазлиддин ўзида йўқ хурсанд бўлиб юрган эди. Бироқ кейин баъзи бир нохуш хабарларни эшитиб, кўнгли ғаш торта бошлади.\nМавлоно Фазлиддин Андижонда қурмоқчи бўлган катта иморатларини шу бу йил ёздаёқ бошлаш орзусида эди. Бобур мирзо кўрсатган марҳаматлар бу орзунинг рўёбга чиқишига йўл очгандай бўлган эди. Ҳатто Бобур мирзонинг ўзи уни боргоҳда қабул қилиб, қанақа мадраса, қандай хонақоҳ ва кутубхоналар қуриш ҳақида гаплашган, мавлононинг бу ҳақдаги таклифларини маъқуллаган, «Хонзода бегим биз йўғимизда мутасадди бўлурлар, режаларни бутун тафсилотлари билан тузиб, бегимга кўрсатурсиз», деган эди. Иш устида яна Хонзода бегим билан учрашишини ўйлаганда, мавлононинг қалбида қўрқув аралаш ширин бир ҳаяжон қўзғалар эди.\nБироқ Бобур яқинда яна Самарқандга қўшин тортиб бормоқчи эканлиги, давлатнинг бутун кучи шунга кетиб, қурилишлар номаълум вақтга кечиктирилиши маълум бўлди. Агар Бобур Самарқандни ололмай, урушда енгилса, унда мавлононинг барча орзулари ўз-ўзидан пучга чиқади. Агар Бобур Самарқандни олса, табиий, ўша ерда подшоҳ бўлиб қолади. Кейин у Фарғона водийсида катта қурилишлар қиладими, йўқми? Одатда, подшоҳлар қаерни пойтахт қилсалар, ўша ер кўпроқ обод бўлади. Андижон яна пойтахт бўлиши гумон. Демак, мавлононинг бу ерда қилмоқчи бўлган ишлари, барча режалари қум устига қурилгандай омонат.\nҲозир айвонда эски ҳандаса ва риёзиёт китобларини титкилаб, керакли бир жадвални ахтараётган мавлоно мана шу нарсаларни ўйлаб, таъби тирриқ бўлмоқда эди.\nБир пайт дарвоза устма-уст тақиллади. Бостирмада отларнинг тагини тозалаётган кекса хизматкор ёғоч курагини деворга суяб қўйиб, дарвозага қараб ўтди. Бирпасдан сўнг хизматкор айвоннинг олдига қайтиб келди-ю:\n— Мавлоно, бир кимса ҳузурингизга кирмоқчи.\n— Кийими увада, ўзи баҳайбат бир йигит. «Жиянлари бўламан», деди, аммо мен сиздан берухсат киргазмадим.\n— Жияним? Шошманг-чи! — деб, мавлоно ўрнидан турди. Яланг оёғига чарм кавуш кийиб, ярим очиқ дарвозанинг олдига борди.\nОлача тўни ҳам, оёғидаги чанг босган чориғи ҳам йиртилиб кетган новча бир йигит кўзлари ялтираб, кулимсираб унга қараб юрди. Қадам олиши, қараши жуда таниш. Йигит:\n— Мулла тоға! — деб қучоқ очганда мавлоно унинг овозини таниди-ю:\n— Тоҳир! Тоҳиржон! — деб у билан қучоқлашиб кетди. — Шунча ўлимлардан омон қолган жияним, сени зўрға танибмен. Бу қадар ўзгариб кетибсен! Юзингга не бўлди?\n— Э, сўраманг, мулла тоға…\n— Майли, юр, аввал дамингни ол. Кейин айтиб берурсен…\nУлар айвонга чиқар эканлар, мавлоно Фазлиддин бундан салкам уч йил олдин Қувасой бўйида бўлиб ўтган қонли воқеаларни яна бир эслади. Ўшанда Тоҳирга найза санчган самарқандлик босқинчи уни ўлдирганига шубҳа қилмай кетган эди. Онаси ёлғиз ўғлининг қонига беланиб, жонсизланиб ётганини кўриб, уни «ўлди» деб ўйлаган ва шайтонлаб йиқилган эди, бечора она шу ётганича қайтиб туролмай, эртаси куни вафот этди. Тоҳир эса отаси топиб келган табиблар ва дору дармонлар таъсирида уч кундан кейин ҳушига келди. Найза ўпканинг бир четини кесиб ўтган бўлса ҳам юрак ва жигар каби нозик аъзоларга тегмаган. Тоҳирнинг ёшлиги ва бақувватлиги устун келиб, аста-секин тузалиб кетган эди. Қўни-қўшнилар: «Тоҳирга келган ўлимни онаси ўзига олди-ю, бу тирик қолди», дейишарди. Мавлоно Фазлиддин ўшанда опасининг қирқини ўтказиб келганича, қайтиб Қувага бормаган эди.\n— Отанг қалай, бардамми? — сўради мулла Фазлиддин Тоҳирни юқорига таклиф қилиб. Тоҳир чанг босган чориғи билан кўрпачага чиқишдан ибо қилди-ю, пойгаҳдаги шолча устига ўлтирди:\n— Отам сизга салом айтиб юбордилар. Мен бир йилча қишлоқда бўлмадим… Қариндошлар «чолнинг иссиқ-совуғидан хабар олиб турсин», деб бир бева кампирни олиб берибдилар…\nОнам раҳматли эсимга тушди-ю, уйда тургим келмади.\nФақат онасининг мусибати эмас, босқинчилар боғлаб олиб кетаётганларида Тоҳирдан нажот кутиб қичқирган Робия ҳам унинг хаёлидан нари кетмайди. Қизнинг ўшандаги нидоси ҳали ҳам Тоҳирнинг қулоғига эшитилиб тургандай бўлади. У бурноғи йили Самарқандгача пиёда бориб келди, йўлларда ўроқчилик қилиб, карвонларга қўшилиб юриб, иложи бўлган жойдан Робияни қидирди, «синглим эди, Султон Аҳмад мирзонинг навкарлари олиб қочиб кетган эди», деб сўроқлади. Аммо ҳеч қаердан дарагини тополмади.\nСултон Аҳмад мирзо ўша йилиёқ ўлиб, қўшини тарқаб кетган, бир йил давомида Самарқанд тахтида икки марта подшоҳ алмашинган, кўп тўполонлар бўлиб, ит эгасини танимайдиган аҳволга келган эди. Жиззахлик бир киши Тошкент томонларга чўрилар кўп сотилганини айтиб қолди. Бултур кузда Тоҳир пиёда Тошкентгача борди, яна ҳар жойларда мардикорлик билан кун ўтказиб Робияни сўроқлади, аммо ҳеч натижа чиқмади. Замона нотинч, юрт алғов-далғов, ҳаёт ҳамма жойда худди лойқалатилган дарёга ўхшаб оқади. Робияни топиш — лойқа дарёга тушиб кетган гавҳарни топишдек қийин эканини Тоҳир ич-ичидан сезар эди-ю, барибир умидини узолмас эди. Мавлоно Фазлиддин Тоҳирнинг гапларидан шуни пайқаб:\n— Жияним, сен ўша бечора қизни ҳали ҳам унутолмай икки йил излаганинг —жуда ажойиб бир дилинг борлигидан далолат берур. Мен сенинг садоқатингга тан бердим! Аммо сен энди ўзингга ҳам жабр қилмаслигинг керак. У қиз тақдирида борини кўргай. Агар тирик бўлса, балки… биров унга уйлангандир. Балки фарзандлик ҳам бўлганлар. Ахир уч йил уни тек қўйишлари мумкинми? Сен ўзинг бир ўйлаб кўргин…\n— Мен бунинг ҳаммасини аллақачон кўнглимдан ўтказганмен, мулла тоға… Фақат мен у қизнинг олдида ўз гуноҳимни ювмоқчимен, холос.\n— Қайси гуноҳингни?\n— Ўшанда Робияни Андижонга қочирмоқчи бўлганларида мен Қувада олиб қолганмен. Агар Андижонга кетганда бу фалокат бўлмас экан.\n— Сен нима бўлишини қайдан билибсен, жияним?\n— Ҳар қалай, мен уни топиб, шу гуноҳимни ювмагунимча тинчиёлмаймен. Робия, сиз айтгандек, уйлик-жойлик бўлиб, тинчиб кетган бўлса, унда… майли… Тақдирга тан берурмен.\nАгар ҳали ҳам нажот излаб, мени кутиб юрган бўлса-чи? Ахир мен уни унутолмай юрибмен-ку? Унга ҳам мен керак бўлсам-чи?\nМавлоно Фазлиддин бош чайқаб:\n— Дил дардига даво йўқ экан-да, — деди ва мавзуни ўзгартирди: — Йўқлаб келибсен, энди меҳмон бўл. Қани, дастурхонга қара…\nТоға-жиян бирга ўлтириб ширчой ичдилар. Кейин мулла Фазлиддин Тоҳирнинг кийим-бошларига яна бир кўз югуртирди-ю:\n— Жияним, тоғанг ҳозир хийла бадавлат, — деди қўйнига қўл солиб, боғичи попукли қора чарм ҳамён олди. У ҳамённи очиб, жиянига бир нечта олтин танга олиб бермоқчи эди. Ҳамён тезда очилавермагач, мавлоно уни очмасдан жиянига узатди. — Ма, Ўшнинг расталарига чиқ, бугун жума, мол кўп, ўзингга керакли кийим-кечак ол.\nТоҳир ҳамённи олмай туриб деди:\n— Йўқ, мулла тоға, менга ўзингиз санаб, қарз беринг.\n— Ҳа, хўп, қарз! Ўзинг керагича ол, пулдор бўлганингда қайтарурсен.\n— Ундай бўлса, майли.\nТоҳир ҳамённи қўйнига солиб чиқиб кетганича пешин кечроқ оёғига янги аскарий этик, бошига мўғулча бўрк кийиб, чакмонга ўхшаш дағал юнгли дағалани елкасига ташлаб келди. Унинг қўлида қини эскириб кетган арзон бир қилич ҳам бор эди. Мавлоно Фазлиддин ҳайрон бўлиб:\n— Нечун бундай кийимлар олдинг? — деди. — Қилични не қилурсен?\n— Мулла тоға, ёлғиз саргардон бўлиб юриш менинг жонимга тегди. Энди Самарқандга Бобур мирзонинг қўшини билан бирга бормоқчимен.\n— Сарбоз бўлибми?\n— Ҳа, тавочилар аскарликка одам олаётган эмишлар…\nЖияни Ўшга ҳам шу ният билан келганини мавлоно Фазлиддин энди сезди-ю, ундан қаттиқ ранжиди.\n— Жинни бўлибсен, Тоҳир! Ҳамма урушдан қочса, сен бу аждаҳонинг комига ўз ихтиёринг билан бормоқчисен! Бир марта найза еб, ўлимдан қолганинг озмиди?\n— Мулла тоға, ундан кейин мен яна неча ўлимлардан қолганимни сиз билмайсиз. Тошкентда бир мўғул беги бечора косибнинг қизини зўравонлик билан тортиб олмоқчи бўлганда мен чидаб туролмадим. Орага тушганим учун мана, юзимда ўша бекнинг ханжа-ридан чандиқлар қолди.\n— Замона зўрникилигини ҳали ҳам билмайсенми?\n— Билганим учун мен ўшандай зўрлар билан зўр қўшиннинг сафида туриб олишмоқчимен, мулла тоға. Мен кўп юртларни кўрдим, турли одамлар билан бирга ишлаб, бирга юрдим. Бобур мирзонинг табиати покиза, кўнгли тийрак эканини кўп одам билар экан. «Атрофдаги подшоҳлардан яхшилик чиқмаса ҳам Бобур мирзодан бир ёруғлик чиқар», деб умид қиламен.\nМавлоно Фазлиддин ерга қараб:\n— Қайдам, — деди. — Бобур мирзо ҳали ёшлар. Мен ҳам шу зотга умид боғлаган эдим… Лекин яна уруш, қон… Ҳаммамиз тун зулматидай интиҳосиз бир қоронғилик ичида юрибмиз.\nМамлакат пароканда, золим тождорлар қон устига қон тўкурлар. Бобур мирзонинг атрофидаги беклар ҳам раҳм-шафқатни унутмишлар. Муҳит шундоқ ғаддор бўлгач, сен ҳам ёмон беклар хизматида юриб, ўзингга ўхшаш жабрдийда заҳматкашларнинг кушандасига айланмасмикинсан, жияним?\n— Ишонинг, мулла тоға, мен ёмон бекларнинг зулмига иложим борича қарши тургаймен!\n— Бобур мирзо ҳукмдор бўла туриб даф қилолмаган адолатсизликларни сен нечун даф қилурсен?\n— Балки Бобур мирзонинг мендек навкарлари бўлмагани учун даф қилолмагандирлар? Балки у зотга мен керакдурмен, мулла тоға! Мен ўзим учун шундан маъқул йўл тополмадим. Ёлғиз яшашимнинг маъноси қолмади. Не қилай?\nМавлоно Фазлиддин жиянининг юзига тикилиб қаради-ю, уни ниятидан қайтариб бўлмаслигини сезди. Тоҳир бундан уч йил олдин Қувасой кўпригини бузиб, ёв қўшинига катта талафот келтирган пайтларда тарих дарёсининг қудратли оқимига тортилмаганми-ди? Энди умрбод ўша оқимдан чиқолмасдан, тарихий воқеаларнинг ичида юришга маҳкум этилганмикин? Ҳар қалай, жиянининг сўнгги гаплари мавлонони ўйлантириб қўйди. У бирпас жим тургач:\n— Тавочига учрадингми? — деди.\n— Учрадим. «Отинг йўқ экан, пиёда қўшинга оламиз», деди. Мен пиёда юриб ўрганиб қолганмен, мулла тоға.\n— Аммо жангда энг кўп талафот пиёдалар орасида бўлур, буни билурсенми?\n— Майли-да, қирқ йил қирғин бўлса ҳам ажали етган ўлгай.\nМулла Фазлиддин бу ҳақда бошқа гаплашмади. Эрталаб нонуштадан кейин хизматкорига айтиб, бостирмада турган ҳар иккала отни ҳам эгарлатди. Тоҳирга оёқлари узун жийрон отни кўрсатиб:\n— Сен мана шуни мин, — деди. — Мен сенинг пиёда аскар бўлишингни ўзимга муносиб кўрмасмен.\nМулла Фазлиддин ўзи Бобур инъом қилган тўриқ қашқани минди. Сўнг икковлари Бобурнинг қароргоҳига отлиқ йўл олдилар.\nОдатдагидай, Бобур ҳузурига кириш учун эшик оғадан рухсат олиш керак. Тоға-жиян саккиз бурчакли улкан оқ ўтовдан берироқда отлиқ келаётган Қосимбекни кўрдилар ва унинг ҳурматига отдан тушиб қўл қовуштирдилар.\n— Жаноби амирул умаро, жияним ҳам Бобур мирзога содиқ хизмат қилиш орзусида келди, — деди мавлоно Фазлиддин. — Ижозат берсангиз, амирзоданинг ҳузурига кирсак.\n— Амирзодам ҳозир беҳад банддир, мавлоно. Балки илтимосингизни менга айтурсиз?..\n— Жияним Тоҳир… амирзодамнинг хос навкарлари қаторига олинишини ўтиниб сўрамоқчи эдим.\nҚосимбек Тоҳирнинг барваста гавдасига ва юзидаги чандиққа қаради-ю:\n— Йигит, аскарий хизматда бўлганмисен? — деди.\nҚосимбекнинг «сенсираб» гапиргани Тоҳирга унча ёқмади. Лоқайд товуш билан:\n— Ҳали бўлган эмасмен, — деди.\nМавлоно Фазлиддин орага тушди:\n— Жаноби амирул умаро, жиянимиз асли деҳқон бўлса ҳам, лекин табиатида жанговарлик бор. Эсингизда бўлса, Қуванинг кўпригида ёғийларимиз жуда катта талафот кўриб, ўзлари сулҳ таклиф қилган эдилар. Ўшанда бизга ғалаба келтирган азамат йигитларнинг бири — мана шу Тоҳир!\n— Ғалаба келтирган?! — ишонқирмай сўради Қосимбек. — Қандай қилиб?\nМавлоно Фазлиддин Қувада ўз кўзи билан кўрган воқеаларни Қосимбекка қисқача сўзлаб берди. Унинг ҳикоясига қараганда, жанговар беклар ва навкарлар эплай олмаган ёвнинг белини оддий «ялангоёқлар» синдирган бўлиб чиқарди. Қосимбек бунга ишонгиси келмади.\n— Қувада ғалабани тангрим ўзи бизга инъом қилган, мавлоно! — деди Қосимбек.\nБу гапга қарши чиқиб бўлмас эди.\n— Албатта, буларнинг кўнглига шу ишни худо ўзи солган. Лекин ўшандаги жасорати учун ёғийлар Тоҳирга найза санчиб, уни оғир ярадор қилдилар. Жияним нақ бир ўлимдан қолди, жаноб Қосимбек!\n— Шундоқми? — деб Қосимбек энди Тоҳирга илиқроқ назар билан қаради. — Самарқанддаги ёғийларимизда қасдинг борми, йигит?\n— Ҳа, ўчим бор.\nҚосимбек кетида сукут сақлаб турган тавочига ўгирилди:\n— Бу йигитни Чилмаҳрам тоғи этагида аскарий машқ ўтказаётган навкарлар қаторига қўшинг!\n— Сўнг у мулла Фазлиддинга изоҳ берди. — Жиянингизнинг машқи етилсин, ҳарбий муомалани ўргансин. Ундан сўнг амирзодам лозим кўрсалар, хос навкарлари қаторига олурлар. Тоҳир мавлоно Фазлиддин билан қучоқлашиб хайр-лашди-да, отига минди ва тавочининг кетидан Чилмаҳрам тоғига қараб йўл олди.\n* У л у ф а — маош ва тураржой.\nЧингиз айтматов:қиёмат 48-қисм\nЭртасига пешинга яқин қутқарувчилар бирин-кетин тизилишиб Ола Мўнгу довони томон кўтарилиб борардилар. Бўстонни қўшиб ҳисоблаганда, улар олти киши эдилар. Машина ...\nАдабиётDecember 19 2018, 07:12


Райҳон: “Онам мақташни ҳам, камчиликларни юзга айтишни ҳам уддаларди”\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Райҳон: “Онам мақташни ҳам, камчиликларни юзга айтишни ҳам уддаларди”\t14:36, 16 апрель 2016\tХонанда Райҳон Ғаниева ижоди ва шахсий ҳаётида биринчи танқидчиси ким эканлигини айтиб ўтди.\n“Танқиднинг зўрини раҳматли онам гапирарди. У мақташни ҳам камчиликни юзга айтишни ҳам уддаларди. Тўғри, баъзан бундан ранжиганман, аммо кун келиб унинг ҳақлигини англаганман. Ҳозир эса эстафетани синглим олган. Нафақат ижод, балки шахсий ҳаётдаги камчиликларни айтиб ўтишдан тонмайди. Ёш бўлса-да, жуда ақлли. Ҳатто саҳна учун кўйлак харид қилаётганда ҳам унинг фикрига қулоқ соламан. Кўйлак этаги борасида доим тортишамиз”,—дейди хонанда.\nМанба: “7х7” газетаси\nА\tГость\t12:15, 17 апрель 2016 Агар русча гапирган булса,айтсинчи "Рахматли онам"дегани канака айтиларкан?\tУ\tГость\t12:13, 17 апрель 2016 Узбекча гапиришни билмайдику,каердан ёздиларинг бу маколани?\tШерали Жўраевнинг клиплари Milliy телеканалида намойиш этила бошлади


Бир инсонга кўп иззат-ҳурмат ва бойлик берилди. У ўз жигарлари ва яқинларига қўлдан келганича ёрдам берарди. Айниқса, кенжа укасига кўп ёрдам қилди. Чунки ака отанинг пандига қулоқ солиб, қийинчиликлар эвазига кўзлаган мақсадига эришаётганди. У оқибат нималигини яхши биларди. Ҳеч вақт ота-онасининг сўзини икки қилмасди. Аммо ука акасига ҳасад қилар, зимдан акасининг савдосига кўз олайтириб, дўкондаги молларидан ўмарарди. Бориб-бориб уканинг сирлари очилди. Ака ота-онага шикоят қилди. Улар укага қаттиқ танбеҳ бериб, кўп насиҳатлар қилди. Ука бу ишни қайтармасликка ваъда бериб, акадан минг бор узр сўради. Аммо акага нисбатан ҳасади тинчлик бермасди. Яна хиёнат йўлига ўтди. Ака-ука ўртасида низо чиқди, ўртада оқибат ўлди. Ёмон нафс ғолиб бўлди, шайтон хурсандчиликдан ноғора чалди. Бунга қўшимча ука уялмасдан акасига:\n– Мен сенга ҳасад қиламан, нима учун сен омадлисан? Нимага сенга берилади-ю, менга эса йўқ?! – деди юзсизларча сенсираб.\n– Чунки сенда инсоф йўқ! Сабр-қаноат, шукр ва оқибат йўқ! Сенинг қалбингни ҳасад кемиради. Ота-онамизнинг айтганларини қилиб, садоқат билан ишлаганингда қўлимдан келган ҳамма ёрдамни қилмоқчи эдим. Афсуски, сен хиёнат йўлини танладинг, нафсингга қул бўлиб, ўз жигарингга хиёнат қилишдан ҳам қўрқмадинг! Сен бировнинг мусибатидан шодланма, ўзганинг омадига куйма, ҳар қандай яхшилик ва ёмонлик ўзингга қайтиб хорликка учратганда қўлдан берган бахт-омадингни ортга қайтаролмайсан, шуни унутма! – деди ака. Аканинг кўнгил ойинаси синди, икки жигар ўртасидан оқибат кетди. Оқибат ўлди, кўнгил синди, синган кўнгилни нима чегалай олади?\nУлуғларимиз демишким: “Бировнинг ҳусни-жамоли ва бойлигини кўрсанг, ҳасад қилма ва дарҳол ўзгаларга назар сол. Бу дунёда сендан кўра хунукроқ ва камбағалроқлар ҳам бор-ку”. Ҳусну жамол Парвардигорнинг санъатидир. У кимни хоҳласа гўзал қилади. Мол-дунё, мартаба ва мансаб ҳам имтиҳон учун берилади. Шундай экан, эй азизим! Асло ҳасад билан бойлик ва улуғликка эришаман деб хато қилманг!\nОдам фарзандига боқибон ҳайҳот,\nҚилган амалларин кўриб, дерсан дод.\nБаъзилар азада уради хандон,\nТўю томошада қилади фарёд.\nДругие материалы в этой категории: « Ҳаётий ҳикоя: ака-ука меҳри\tШукр қилиб яшаш (ҳаётий воқеа) »


Онлайн семинарда ишдаги хато ва камчиликлар кўрсатилди | "Адолат" СДП\nОнлайн семинарда ишдаги хато ва камчиликлар кўрсатилди\nПартиянинг Хоразм вилоят Кенгашида шаҳар ва туман Кенгашлари, бошланғич партия ташкилотлари раислари, партия ходимлари, депутатлар иштирокидаги онлайн вебинар ўтказилди.\nОнлайн семинардан кўзланган мақсад партия фаолиятини тизимли ва самарали йўлга қўйиш, бу борада эса партия ходимларининг ўз вазифасига бўлган масъулиятини, билим ва кўникмаларини бойитиб боришда хизмат қилади.\nСеминар даставвалида мамлакатимиздаги долзарб муаммо - коронавирус хавфидан сақланиш бўйича тегишли таклиф ва тавсиялар вебинар иштирокчиларининг диққат марказидан жой олди.\nШундан сўнг, “Маҳаллаларни ўрганиш жараёнида муҳим маълумотларни қайд этиш ва сифатли маълумотнома шакллантириш” мавзусида вилоят Кенгаши матбуот котиби Замира Абдуллаеванинг маърузаси тингланди.\nБарногул Сапаева, партиянинг Янгиариқ туман Кенгаши раиси:\n- Онлайн вебинар жуда ўринли ташкил этилган. Кўпдан ўйлантирган саволларга жавоблар олдик. Онлайн семинар мунтазам ташкил этилиб борилса, мақсадга мувофиқ бўлар эди.\nХоразм вилоят Кенгаши бош мутахассиси


Юсуф алайҳиссалом қабри Наблус шаҳрида, Ҳорун алайҳиссалом қабри Уҳуд тоғидами?\nBy Зубайр Исмоил on 03/18/2021 МАҚОЛАЛАР ҚАБРИСТОНГА ОИД ҲУКМЛАР\n240 – Фаластиннинг Наблус шаҳридаги Юсуф алайҳиссалом қабри афсонадир\nДоктор Исом Сисолим айтади: «Миллатчи сионизм ҳаракати мустамлака ва босқинчилик режасини тузди. Уларнинг мақсади ватанимизга душманлик қилиш, ерларимизни тортиб олиш, муқаддас меросимизни топташ, бизларни ер юзидан супуриб ташлаш, осору атиқаларимизга ҳужум қилиш ва тарихимизни сохталаштиришдан иборат эди. Бу йўлда заррача асос ва далили бўлмаган ёлғон иддаоларни кўтариб чиқишди. Қўлларидаги бор «далил»лари қолоқ ақлларга ин қуришдан бошқасига ярамайдиган тавротий афсоналар эди холос. Улар шу орқали Фаластинда ўзларига оид бир дона бўлса ҳам осори атиқа борлигини исботлашга жон-жаҳдлари билан беҳуда чиранадилар. Европа ва сионизм ҳамкорлиги остида сон-саноқсиз археологик экспедициялар XIX аср бошидан бугунгача олиб борган тадқиқот ва қидирув ишларига қарамай, улар кашф қилган иддаолар ҳеч бир далилга ва тасдиқланган тарихий ҳужжатга эга эмас. Дарҳақиқат, уларнинг даъволари пуч эканини кўплаб кўзга кўринган тадқиқотчилар, тарихчилар ва археолог олимлар исботлаб берган. Жумладан, америкалик тадқиқотчи Кетлин Кенон ва сионизмдан кейинги давр яҳудий тадқиқотчиларини мисол қилиб келтириш мумкин…\nУларнинг асоссиз иддаоларидан бири мужоҳидлар юрти Наблус шаҳри остонасида Юсуф алайҳиссалом қабри бор деган даъволаридир. Юсуф алайҳиссаломнинг Иброҳим алайҳиссалом ҳарамида қабри бор деган гумонга ҳамда Фаластиннинг бир неча қишлоқларида Юсуф исмли мусулмон авлиёлар қабрлари борлигига қарамай, сионизм ҳаракати исмлар ўхшашлигидан унумли фойдаланиб қолмоқчи бўлди; мусулмон шайхи Юсуф ад-Дувайкот қабрини Юсуф алайҳиссалом қабри деб даъво қилди. Мақсад Наблус остонасида ҳарбий казарма учун стратегик аҳамиятга эга жой ҳозирлаб олиб, шаҳарни таҳдид остида ушлаб туриш ҳамда адаштириш ва сохталаштириш ишлари учун диний мадраса қуриш эди. Ваҳоланки, Исломий вақфлар идораси томонидан мазкур қабрга кўмилган киши мусулмонларнинг солиҳ кишиларидан бири экани қайд этилган, унинг қабри исломий осорлар рўйхатига киритилган ва бу маълумот кўплаб катта тадқиқотчилар ва тарихчилар тарафидан тасдиқланган эди. Жумладан, мисрлик олим Аҳмад Усмон «Ғарибун фий водий ал-мулук» китобининг 87-бетида сионистларнинг иддаолари пуч даъволар эканини баён қилган».\n241 – Ҳорун алайҳиссаломнинг қабри Уҳуд тоғида деган гап тўғри эмас\nАйрим илмсиз одамлар Мадинаи мунавварадаги Уҳуд тоғида Ҳорун алайҳиссаломнинг қабри бор деб даъво қиладилар. Улар бу сўзларига Ибн Шабба «Тарих» китобида келтирган қуйидаги ривоятни далил қиладилар: «Менга Абдулазиз Даровардий ансорлардан бўлган бир кишидан сўзлаб берди. У Абдулмалик ибн Жобир ибн Атикдан, у Жобир ибн Абдуллоҳ разияллоҳу анҳумодан, у Набий саллаллоҳу алайҳи ва салламдан ривоят қилади: “Мусо ва Ҳорун ҳаж ёки умра қилиш мақсадида йўлга чиқдилар. Мадинага келганларида яҳудлардан қўрқиб, Уҳудда тўхтадилар. Ўшанда Ҳорун касал эди. Шунда Мусо унга Уҳуддан қабр ковлади ва: «Акажон, қабрга туш, чунки сен ўласан», деди. Ҳорун қабрга кирганида Аллоҳ унинг жонини олди, кейин Мусо унинг устига тупроқ тортди”».\nБу ривоятнинг «санади заиф». «Чунки санадида чалкашлик, матнида мункарлик бор».\nИбн Ҳажар айтади: «Суҳайлий Мадина фазилати тўғрисида Зубайр ибн Баккордан қуйидаги нақлни келтиради: “Ҳорун алайҳиссаломнинг қабри Уҳуддадир. У Мусо ҳамда Бани Исроилдан бўлган бир жамоа кишилар билан ҳажга келган ва ўша ерда вафот этган”.\nЗубайр ибн Баккорнинг бу ривоятда шайхи Муҳаммад ибн Ҳасан ибн Забола тарафидан келтирган санади ўта заифдир. Қолаверса, санадида узилиш бор, марфуъ эмас».\nСамҳудий айтади: «Уҳудда «Ҳорун дараси» деб танилган бир дара бор. Одамлар дара тепасида Ҳорун алайҳиссаломнинг қабри бор деб ўйлашади. Бу гап ҳам воқелик, ҳам мантиқий жиҳатдан эҳтимолдан йироқдир. Зеро, у жойда ковлашга ва тупроқ қазиб олишга яроқли ер йўқ».\n Азҳар университети собиқ устози доктор Исом Сисолим қаламига мансуб «Устурат қабри Юсуф: авҳом ва акозиб ва истиғлол ва истиғфол» мақоласи, 42-43 бетлар. «Ал-ваъй ал-исломий» журнали, 539-сон, ражаб ойи, 1431 ҳ.й.\n «Тарих ал-Мадина ал-мунаввара», 1/87.\n Шайх Абдуллоҳ ад-Дувайш раҳимаҳуллоҳнинг «Тарих ал-Мадина ал-мунаввара» китобига (1/87) ёзган изоҳи, 1-рақамли ҳошия.\n Шайх Солиҳ ар-Рифоий. «Ал-аҳодийс ал-ворида фий фазоил ал-Мадина жамъан ва диросатан», 579-бет. «Дор ал-Хузайрий» нашриёти.\n «Фатҳ ал-Борий», 7/364.\n «Вафо ал-вафо», 3/319.\nAvvalgi maqolaНамоз: Жамоат намозининг ҳукми\nKeyingi maqola Тафсири муяссар, Оли Имрон сураси, 152-155 оятлар


Мусиқа ва санъат мактабларида айрим йўналишлар бўйича қолдирилган дарслар ёзги таътил даврида ўтилади - zarnews.uz\nМусиқа ва санъат мактабларида айрим йўналишлар бўйича қолдирилган дарслар ёзги таътил даврида ўтилади\nБугун Самарқанд вилоятида фаолият юритаёган 30 та болалар мусиқа ва санъат мактабларида 8147 нафар ўқувчи таҳсил олмоқда. Ушбу масканларда болалар санъатнинг 14 та йўналишида, жумладан, фортепьяно, торли, дамли зарбли чолғулар, халқ чолғулари, анъанавий ва эстрада чолғу ижрочилиги, хореография, тасвирий ва амалий санъат каби йўналишларда малакали устозлардан сабоқ олмоқда.\nМазкур мактабларда ҳар бир йўналиш бўйича ўқувчиларнинг билимлари якка тартибда ёки жамоавий тарзда мустаҳкамланади. Давлат ва синфдан синфга кўчириш имтиҳонлари болаларнинг чорак давомида ўрганган куйлари, асарлари ва мусиқа назариясига оид билимлари асосида ўтказилади.\nХўш, бу йил ўқувчилар қай тартибда йилни якунлайди? Карантин вақтида мусиқа ва санъат мактаблари машғулотларни қай тартибда олиб борди?\n- Юртимизда эълон қилинган карантин сабаб Маданият вазирининг “Тасарруфдаги таълим муассасаларида масофавий таълимни ташкил этиш тўғрисида”ги буйруғига асосан барча таълим муассасаларида масофавий дарс ўтиш тартиби йўлга қўйилди, - дейди вилоят маданият бошқармаси ахборот хизмати раҳбари Рустам Ҳайитов. - Муассасалардаги барча ўқитувчилар ота-оналар билан ҳамкорликда ташкил этилган телеграм гуруҳлари орқали машғулотларни олиб борди. Вилоятимиздаги барча болалар мусиқа ва санъат мактабларида 730 якка ва 352 гуруҳли дарслар масофавий онлайн шаклда, 6613 нафар ўқувчиларни қамраб олган тарзда ўтказилиб келинмоқда. Мусиқа назарияси бўйича мутахассислар ўқувчиларга мавзуларни аудио ва видео орқали тушунтирган бўлса, амалий жиҳатдан ўқитувчилар ота-оналар ёрдами билан ўқувчиларга таълим беришга ҳаракат қилди.\nАммо айрим йўналишлар бўйича дарсларни масофадан ташкил қилишнинг имкони бўлмади. Яъни, жамоавий машғулотлар, хор, ансамбль дарслари ёки бўлмаса, халқ чолғу асбобларидан рубобни ўрганаётган ўқувчиларга бошқа чолғу асбобларидан дарслар уйида мусиқа асбоби йўқлиги учун ёзги таътилга қолдирилди. 575 нафар ўқитувчи ва жўрнавозларга ёзги таътил кунлари машғулотларни ташкил этади.\nЎқув режасига кўра, дарслар ўтилиб, давлат ҳамда синфдан синфга кўчириш имтиҳонлари онлайн тарзда ўтказилади. Вилоятимизнинг чекка ҳудудларидан ҳисобланган Қўшработ, Пахтачи туманларида ҳам онлайн машғулотлар ташкил қилинди.\nКарантин даврида Маданият вазирлиги томонидан “Уйдаги юлдузлар” танлови эълон қилиниб, унда болалар мусиқа ва санъат мактабларининг мингдан ортиқ ўқитувчи ва ўқувчилари санъатнинг барча йўналишларида иштирок этди.\n24-27 март кунлари Москвада ўтказилган “Синяя Птица Гжели-2020” 37-халқаро болалар, ўсмирлар ва талабалар ижодий ишлари танловида Паст Дарғом туманидаги 11-болалар мусиқа ва санъат мактабининг тасвирий ва амалий санъат синфи ўқитувчи ва ўқувчилари ранг-тасвир йўналишида фахрли ўринларни қўлга киритди.\nДемак, истеъдодли ёшларимиз ҳар қандай шароитда ҳам ўз устида ишлайди, санъатини дунёга намойиш эта олади.


El tuz — Cатира | Page 27 ЎЗБ (кирил)UZB (lotin)РУСENG\tБугун\nКунлардан бир кун Карлови Варида Карлови Вари ўзбек амалдорлари ва уларнинг бандитлари учун севимли маскан. 2015 йилнинг ёзи иссиқ келди. Собиқ бош ўзбек менти Зокир Алматов липородренаж залидаги мармар столда ётар, тошкентлик мафиоз Хусан Московский унга шлангдан сув чоптирарди. «Ҳаётимиз гўзал»-...\n23.10.2015 1362 0 Cатира\nҒаввослар пахтага чиқарилди… Мана, денгиз тубидаги майда тошларни ҳам кўра оладиган ғаввослар пахтага чиқди. Улар ҳам футболчи, киночи, имом ва фоҳишалар ортида қолган қутган пахтани териш учун, бугун қоматларини нозик позага келтириб тизилишлари керак. Хўжайиннинг келишига қараб чаноқларга пахта...\n13.10.2015 433 0 Cатира\nХалқ таълими вакили раддия беради… Ўзбекистонда одамларнинг қулларча мажбурий меҳнатга жалб этилгани ҳақидаги хабарлардан кейин, ҳар сафар бу хабарларни етказганларга қарши кампания ташкил этилади. Махсус хизматлар уларнинг айримларидан «Озодлик» радиосига чиқиб раддия беришни талаб қилса, бошқаларини 15 суткага қамайди, ёки ечинтириб,...\n10.10.2015 374 0 Cатира\nТуркман Орқатоғи ва ўзбек Юртбошиси учрашуви Афғон-туркман чегарасидаги хавфсизлик, Ўзбекистоннинг ёнилғи эҳтиёжлари ва Россиянинг кун сайин тажовузкор тус олаётган геосиёсати Тошкент- Ашхобод мулоқотида кўрилиши кутилган эди. Туркман Орқатоғи ва Ўзбек Юртбошисининг Тошкентдаги учрашуви, ана шу масалаларни қамраб олдими йўқми билолмаймиз. На Туркманистон...\n08.10.2015 895 0 Cатира\nҚайси бири ёмонроқ — мажбурий сексми ёки мажбурий меҳнат? Радио манбасига кўра илгари фоҳишалик қилгани боис жаримага тортилган аëлларни йиғиб, далага олиб кетишган. “Балкондан қараб турдим. Ҳаммасини бир қатор қилиб тизиб рўйхат билан перекличка қилиб автобусга солиб олиб пахтага олиб кетди¸ дейди у. Бухоролик бир...\n02.10.2015 864 0 Cатира\nИсамат Эргашев билан Қўчқор ака далада Мажбурий пахта терими ҳажв қилинган “Темир хотин” фильмини суратга олган Исамат Эргашевнинг ўзи ҳам пахта даласига сафарбар этилди. Озодлик радиосининг билдиришича, ўз фильмида ўзбекларнинг пахта теришга мажбурланишини ҳажв қилган кинорежиссёр Наманган далаларига пахта тергани кетганини билдирди....\n01.10.2015 740 0 Cатира\nЕч рўмолингни «Вахабитка»!!! Ўзбекистонда махсус хизмат ходимлари аёлларни рўмолини ечишга мажбур қилишмоқда. расм муаллифи: Шуҳрат Бобожон...Давоми\n01.05.2015 489 0 ← Ранее\n27Сатира рукнида тағин кўриб боринг


17:17 20 Октябр 2020\n11:50 31.08.2019 Ҳавола олиш\nМосквадаги Ўзбекистон элчихонаси Мустақиллик байрами арафасида ҳақиқий тўйхонага айланди.\nТОШКЕНТ, 31 авг – Sputnik. Кеча 30 август куни Москвадаги Ўзбекистон элчихонаси ҳақиқий тўйхонага айланди, у ерда Ўзбекистон Мустақиллик куни байрами нишонланди, деб хабар қилмоқда Sputnik мухбири.\nЎзбекистонда услубда безатилган элчихона ҳовлиси меҳмонларга лиқ тўла эди. У ерда ҳам бошқа давлат элчихоналари вакиллари, ҳам Россия давлат арбоблари ҳам журналистлар бор эди. Ҳовли ичида ноз-неъматга тўла дастурхонлар ёзилиб, катта саҳна ўрнатилди.\nЎзбекистон элчихонасида Мустақиллик байрамин нишонлаш\nКеча бошида Ўзбекистоннинг Россиядаги фавқулодда ва мухтор элчиси Асадов Ботир Зокирович меҳмонларга Ўзбекистон Мустақиллик йилларида эришган ютуқлари ҳамда Россия билан сўнгги йилларда илдам ривожланаётган ҳамкорлик ҳақида сўзлаб берди ва меҳмонларни ошга таклиф қилди.\nУлкан тўйқозонда дамланган ош олдида бир зумла наввбат пайдо бўлди. Атрофга хушбўй ва иштаҳа очувчи ош ҳиди таралди. Ошпаз ушбу ош “Тошкент тўй оши” деб номланишини унинг гуручи ҳам, сабзиси ҳам, мойи ва зираворлари ҳам Ўзбекистондан олиб келинганини меҳмонларга айтиб берди.\nКечани Ўзбекистондан келган хонандалар давом эттиришди. Ўзбек лирик қўшиқларидан бошланган дастурни “Пойтахт” гуруҳи давом эттирди. Опера хонандаси Акилбек Пиёзовнинг чиқиши – барчада катта таасурот қолдирди. Хонанданинг кучли ва тиниқ овози, ҳам италянча ҳам ўзбекча ҳам русча опера қўшиқларини бир хил – аъло даражада куйлаши барчани ҳайратга солди. Айниқса Муслим Магомаевнинг “Море” қўшиғидан сўнг гулдуроқ қарсаклар узоқ чалинди.\nЭлчихона томонидан ташкил қилинган ушбу кеча узоқ вақт меҳмонлар хотирасида қолади деб ўйлаймиз. Москвада турли тадбирлар кўп ўтказилади, лекин бундай кўнгли очиқлик, меҳмондўстлик ва самимийлик муҳити камдан кам учрайди. Ушбу хислатлар фақат ўзбек тўйларига хос, десак муболаға бўлмайди.\nХонанда Акилбек Пиязов\n16:46 Тошкентда докторантурага кирмоқчи бўлган сирдарёликни чув туширишди\n16:39 Ўзбекистонда нечта дам олиш куни бор?\n16:32 АҚШ Россия жўнатган 45 та ИВЛ аппаратини йўқ қилди\n16:29 Полетаев: Россия ҳали узоқ вақт мигрантларга муҳтож бўлади